Arriskuen zerrenda | Iritzia | Berria\nFrankistek Bilbo hartu zueneko 80. urteurrenean hainbat omenaldi, protesta eta ekitaldi egin dira han eta hemen. Besteak beste, Gernikako hilerrian, atzo. Hango hobi komun batean ehortzi zituzten 82 gudariren —gehienak gipuzkoarrak— izen-abizenak ageri diren plaka berri bat jarri zuten. Eta omenaldia egin zieten. Han adierazi zuen Markel Olano Gipuzkoako Ahaldun Nagusiak «frankistek porrot» egin zutela. Orduan hildako gudarien aldeko memoria bizirik dagoelako esan zituen hitz horiek.\nHerri honen memoria historikoa, herritar askoren lan eskergari esker eta arriskuak hartzearen ondotik bermatu da. Izan ere, herritarrek bultzatutako elkarteak ezinbestekoak izan dira 36ko gerraren memoria gaur egunera iristeko. Gernikan, Erkibe eta Gernikazarra elkarteak, besteak beste. Baina atzo Gernikan omendu zituzten gudarien kasuan, arrisku handiak hartu zituen Gernikako lurperatzaile baten parte hartzea izan da funtsezkoa: frankismo betean, 1958an, hilerritik gorpuak ateraraztera behartu zuen lurperatzaileak gorde egin baitzituen hilotzak. Eta, gainera, haien izen-abizenekin zerrenda idatzi zuen. Lehen zerrenda hari esker osatu eta zehaztu dute Gernikako hilerrian gerra garaian lurperaturikoen historia.\nBaina oraindik hezur eta hezur horiei buruzko galdera asko dago Euskal Herriko lur azpian ezkutuan. Eta larriena: hori egin, sustatu edota agindu zuten arduradunak ez dituztela inon epaitu. Halaxe gogorarazi zuten atzo Bilboko kaleetan, Frankismoaren kontrako kereilak sustatzen dituen euskal plataformak antolaturiko martxan.\nInpunitatea amaitzeko, lan asko egitearekin batera, arrisku batzuk ere hartu beharko dira.


Berria.info - Elkarrizketak abiatzeko eginahala �biderkatu� du ETAk\nIgandea, 2013ko maiatzak 19 - 03:01 Euskalherria\nElkarrizketak abiatzeko eginahala �biderkatu� du ETAk\nElkarrizketari uko egitea leporatu die erakunde armatuak estatuei, eta �jarrera itxienei laguntzea� egotzi dio EAJri�Barne egokitzapenak� egin eta hizketarako ordezkaritza izendatu duela jakinarazi du\n�Modu eraikitzailean jokatzeko deia�Zaballako kandela gauean parte hartuko du Etxerat-ekETA: �Prozesua espetxeetan kateatu nahi dute��Ermuko izpirituak� bizirik dirauela dio Espainiak\nArmak uzteko erabakia jakinarazi eta zortzi hilabetera, Espainiako eta Frantziako gobernuekin elkarrizketak ez direla abiatu eman du aditzera ETAk. �Elkarrizketa bideak zabaltzeko ahaleginak biderkatzen ari gara�, dio erakunde armatuak, Gara eta Naiz.info komunikabideetara igorritako oharrean. Horretarako, �nazioarteko eragileekin harremanak sendotzen eta prozesuak eskatzen dituen barne egokipenak gauzatzen� ari dela jakinarazi du ETAk, eta elkarrizketetarako ordezkaritza bat osatua duela.Elkarrizketa horiek Espainiako eta Frantziako gobernuekin egin nahi ditu ETAk, gatazkaren ondorioez hitz egiteko, baina bi gobernu horiek �bakearen kontrako agendan� daudela salatu du. Elkarrizketari uko egitea aurpegiratu die bi estatu horiei; are gehiago: prozesua gelditzeko ahaleginetan ari direla uste du.Eta, egoera hori ikusirik, hainbat alderdik duten jarrera salatu du ETAk. EAJ, PSOE, UPN eta PP elkar hartuta �ezker independentismoa higatzeko asmoarekin� ari direla nabarmendu du, eta bereziki gogor egin du jeltzaleen aurka. Aieteko Adierazpenaren kontrako diskurtso eta jarduera izatea aurpegiratu dio EAJri, eta �konponbidearen kontra egiten duen gobernuarekin� ulerkor azaltzea. �Jarrera itxienak laguntzen ari da, Espainiako Gobernuaren mezu ofizialaren bolumena igotzen duelarik, konponbideak aldarrikatzen dituzten herritarren txistuak entzun ez daitezen�. Hala, gogoeta egiteko deia egin die alderdi jeltzaleko kideei.Izan ere, ETAk argi adierazi du herritarrek konponbidea nahi dutela. Gainera, �bake eta askatasun etorkizuna� posible dela uste du. Horretarako, ordea, ezinbesteko jotzen du herritarren parte hartzea. Eragileen parte hartzea ere hala jotzen du, eta �arduraz eta modu eraikitzailean� jokatzeko deia egin die guztiei.ETAren agiria osorik irakurtzeko, bisitatu webgune hau:www.berria.info/agiriak/\nIazko urriaren 20an eman zuen ETAk armak uzteko erabakiaren berri. / BERRIA\n�Modu eraikitzailean jokatzeko deia�\nHona hemen, ETAren agiriaren zati batzuk, hitzez hitz:(...)2011ko urrian irismen sakoneko bi gertakari eman ziren Euskal Herrian. Batetik, nazioarteko pertsonalitate ezagunek Euskal Herriak bizi duen gatazka konpontzeko proposamen zehatza aurkeztu zuten Aieteko Adierazpenean. Bestetik, ETAk Adierazpenaren lehenengo puntuak egiten zion eskaerari erantzun baikorra eman eta jarduera armatuaren behin betiko amaiera iragarri zuen.(...)Zortzi hilabete beranduago, honoko irakurketa egiten du ETAk:Euskal Herriak konponbidea nahi du(...) Konponbiderako proposamenaren arrazionaltasunarekin batera, Euskal Herriaren gogoa eta nazioartearen konpromisoa prozesuaren oinarri sendoak ditugu.(...) Espainia eta Frantziako Gobernuek ez dute erantzun positiborik eman. Alderantziz, elkarrizketari uko egiteaz gain, hasiera-hasieratik prozesua gelditu eta zangotrabatzeko estrategiari eutsi diote. (...)Bestalde, ohartarazi nahi dugu Espainia eta Frantziako indar polizialak errepresioan sakontzeko baliatzen ari direla ETAk prozesua bultzatzeko duen konpromisoa. Prozesua kaltetu lezaketen egoerak ekidin asmoz eta ustekabeko enfrentamenduak saihesteko helburuarekin ETAk hartu dituen erabakiak jazarpena areagotzeko erabiltzen ari dira, arrisku handiko egoerak sortuz. Era berean, materiala baldintza seguru eta egonkorretan biltzeko egiten ari den ahalegina polizia dispositiboak antolatzeko erabiltzen ari dira. Jarduera horiek inolako konponbide prozesurekin batera ezinak dira.(...) Kezkagarria da zenbait alderdi politiko izaten ari den jokabidea. Alderdi interesak direla medio, PNV, PSOE, UPN eta PP alderdiek ekimen bateratuta darabilte ezkerreko independentismoa higatzeko asmoarekin. (...). PSOEk Gasteizko Gobernuak konponbidearen aldeko jarrera aktiboa izango zuela iragarri zuen. Alabaina, PSOE Espainian gobernu arduretan egon zen bitartean, Gasteizko Gobernuak ez zuen urrats bakar bat ere eman.(...). Ondoren ere, salbuespen bakan batzuk kenduta, konponbidearen gakoak desitxuratu nahian aritu da (...).PNVri dagokionez, jarrera alderrai eta kontraesankorra izaten ari da. Aieteko Adierazpena txalotzetik bertan azaltzen ziren puntuen kontrako diskurtso eta jarduera izatera igaro da. Adierazgarria da oso, konponbidearen kontra egiten duen gobernuarekin ulerkor agertzen den bitartean, ezker abertzaleari zuzentzen dizkiola bere kritikarik zorrotzenak (...)Zein da, bada, PNVren proposamena? Ba al du ekarpen eraikitzailerik? Besteek egin beharko luketena agintzeaz gain, ba al dago konpromiso zehatzen bat hartzeko prest?Prozesua espetxeetan kateatu nahi dute (...) Jendartearen aldarria ozena izan arren, presoen eskubideen errespetuari begira ez da urrats positiborik eman, ez eta latzenak diren egoerak gainditzeko ere. (...)Errealitate lazgarri horri amaiera eman ordez, euskal preso politikoekiko xantaiarako plana aurkeztu du Espainiako Gobernuak. (...) Onartu ezinezko baldintzak ezarriz aurrerapen aukera oro blokeatu nahi dute, horrela prozesua geldiune luze batean sartuko dutelakoan.Frantziako agintariek ere presoen egoera izan dute ahotan. Baina presoak hurbiltzearen alde mintzo arren, euskal preso politikoek Frantziako Estatuko lurralde osotik sakabanatuta eta beren eskubide oinarrizkoenak zapalduta dihardute.(...). Horren aurrean, txalogarria da EPPK erakusten ari den jarrera. (...) Konponbiderako tarte zabala eskaintzen du, gobernuen aldetik borondate politikoa egon ezkero.Euskal Herriak konponbidea behar du (...)Salbuespen egoera eta gatazkaren ondorioak gainditzeko premiarekin batera, ezin da bazterrean utzi blokeoaren beste aldea: Euskal Herriak Frantzia eta Espainiako estatuen menpe jarraitzen duela (...)ETAren Adierazpena:1.- (...)ETAk Euskal Herrian bake eta askatasun etorkizun bat posiblea dela aldarrikatzen du. Indarkeriarik gabe, preso eta iheslari politikorik gabe, indar armatuen larderiarik gabe, inork bere burua mehatxatuta ikusi gabe. Elkarrizketa eta akordioaren bidez gatazka politikoa gainditzea posiblea eta beharrezkoa da (...).2.- (...) ETAk arduraz eta modu eraikitzailean jokatzeko deia luzatzen die eragile guzti-guztiei, denontzat onuragarria den aukera usteltzen ez uzteko.3.- ETAk gogoetarako dei berezia luzatu nahi dio PNVri (...). Merezi al du alderdi interes hutsengatik konponbide aukera kaltetzea? Onuragarria al da hauteskundeei begira ezkerreko independentismoa higatzearren prozesua zangotrabatu nahi dutenekin behin eta berriz lerrokatzea? (...)4.- (...)Euskal herritarren presioa eta indar biltzea ezinbestekoak dira gotortuta daudenak mugiarazteko. (...)5.- (...) Urriaren 20an hartutako erabakiari eutsi ez ezik, elkarrizketa bideak zabaltzeko ahaleginak biderkatzen ari gara, nazioarteko eragileekin harremanak sendotzen eta prozesuak eskatzen dituen barne egokipenak gauzatzen, elkarrizketetarako ETAren Ordezkaritza osatuz, besteak beste. Aurrerantzean ere bide berari eusteko konpromisoa adierazi nahi dugu, bakea eta askatasuna helburu duen prozesua bururaino eramateko.\n�Gaixotasun larri eta sendaezinak dituzten senide eta lagunek etxean egon behar dutelako�, Etxerat elkarteak parte hartuko du Herrira mugimenduak antolatutako kandela gauean. Hilaren 13tik 14rako gauean Zaballa espetxearen atarian pasatuko dute gaua hainbat lagunek, gaixo dauden presoak askatzeko eskatuz. Etxerat-ek gogora ekarri du 14 lagun daudela gaixotasun larriekin preso, eta horrek familiakoei eta lagunei �izugarrizko buruhausteak� eragiten dizkiela azpimarratu du. Hain justu, gaixo dauden presoen senitarteko eta lagunekin dokumental bat egin du Etxerat-ek, eta hilaren 13an aurkeztuko dutela jakinarazi du. Kandela gauean ere emango dute.\nETA: �Prozesua espetxeetan kateatu nahi dute�\nEspainiako eta Frantziako gobernuak presoen auzian izaten ari diren jarrera ez du gustuko erakunde armatuak. Herritarren eskaera argia izan den arren, urratsik ez egitea aurpegiratu die bi estatuei. ETAk argi dauka: �Prozesua espetxeetan kateatu nahi dute�. Xantaiarako plana osatzea egotzi dio Espainiari, eta presoak hurbiltzearen alde hitz egin arren ezer ez egitea Frantziari. �Gerra estrategiaren baitan EPPK zigortzeko eta zatitzeko helburuz eraiki den salbuespen legedia konponbiderako arau izan behar dela defendatzen dutenak egiten ari diren iruzurra salatu nahi dugu�. Horren aurrean, EPPKren jarrera �txalotu� egin du ETAk, �konponbiderako tartea� irekitzen ari delako.\n�Ermuko izpirituak� bizirik dirauela dio Espainiak\nEspainiako Estatu Segurtasunerako idazkari Ignacio Ulloak atzo azpimarratu zuen espainiar eta euskaldun askorengan oraindik bizirik dirauela �Ermuko izpirituak�. Hain justu, gaur bete dira hamabost urte ETAk Miguel Angel Blanco PPko Ermuko zinegotzia bahitu zuela, 48 orduko epean presoak Euskal Herriratzen ez bazituzten hiltzeko mehatxuarekin. Blanco hilzorian agertu zen, bi egun geroago, eta hurrengo egunean hil zen, erietxean. Indakeriaren biktimei buruz Madrilen egiten ari diren konferentzia batean Ulloak nabarmendu zuen oraindik orain bizirik dirauela �instituzioak norabide baikorrean mugiaraztea lortzeko mobilizatzen den gizartearen ereduak�.


Asteburu frikia… | Porrusalda\nAsteburu luze hontan, pixkat friki izan naz 🙂 Zapatutik astelehen gaberarte, Barakataun-eko BEC-en egindako Euskal Party-an ibili naz. Egia esan, ez naz denbora osoan han egon, lotara, nere etxera joan bait naz, baina azken finean, ordu pila bat bota dut ordenagailu aurrean frikeatzen… Geroago komentatuko dut, baina lehen bait lehen argitu nahi nuke ez nazela jolastera joan (ez dut jokurik ikutu), ezta pelikulak eta programa piratak jeiztera joan (nahiz eta baten bat jeitzi 😉 ) baizik eta lagunekin, informatika munduko teknologia berriei (eta zaharrei) buruz hitz egitera.\nOraingo hau 14. edizioa izan da, eta ni 6 edo 7.etik ari naz joaten. Hasieran, lotarako sakua eta guzti joaten nintzan, baina urteak gero eta gehio nabaritzen dira, eta etxetik hurbil nabilenez, azken urteotan etxera joaten naz pilak rekargatzen.\nZer da Euskal Party-a?\n80. hamarkadaren azkenaldera izan zuen hasera mugimendu honek Europako iparraldean, hots, Norbegia, Danimarka eta Alemania bezalako herrietan.\nBaina, harira, POST hau idazteko arrazoi bi ditut; batetik, euskal partian ibili nazela esatea (horretarako da bitakora bat) eta bestetik euskal partian gertatzen ari den zentzu eta sentimendu aldaketa zalatzeko (horretarako ere erabil daiteke bitakora bat eta).\nEuskal Party-ra joan nintzeneko lehen aldia, 6. edizioan izan zen, eta ondo gogoratzen badut, Donostiako Anoeta ondoko izotz pistan izan zalakoan nago. Ordenagailu gabe joan nintzan, eta kriston ondo pasatu nuen, «scener»-ekin hitz egiten, «demo»-ak ikusten… 14 pulgadatako monitoretxo batean, 16 koloreko kubo bat musika baten inguruan dantzan ikusita, harrituta geratzen nintzan. Lagun bati CD huts bat erosi (1000pela=6euro) eta beste lagun baten 1x-eko grabagailuan (150.000 pela kostatutako grabadora) party osoko produkzio (demo, video, musika) guztiak grabatu nituen. Guztira 200 pertsona edo ginen han edozein modutan sartuta.\nGaur egun, egoera oso ezberdina da: (www.euskal.org-etik hartua:)\n3.500 ordenagailu baino gehiago sarean konektatuta.\n5.700 partehartzailetik gora.\n2 Gb/s-ko Internet konexioa.\nBilbao Exhibition Centre-ko 35.000 metro karratu baino gehiago erabiliak.\n50.000 eurotik gora saritan.\n4 egun etengabean.\nJendearen gehiengoa, jolastera doa, eta geratzen den beste apurra, peli, musika eta programak jeiztera. Jendeak ez daki zein den euskal party-aren (orain euskal enkounter deitzen dana) zentzua. Honek, fama txarra ematen dio euskal-era doan jendeari, eta horregatik, lotsa pixkat emoten dit jendeari estea «Euskal Enkounter»-era noala, gehienek erantzuten bait dute «ez zara nagusitsoa holako toki batera jolasten joateko?». Hau galdetzen didan hurrengoari, POST honen helbidea emango diot, «Euskal Party»-aren esanahia zein den ikasi dezan.\nZer da (edo zer zan eta izan beharko zan) euskal party-a neretzat:\nInformatika gustoko duen pertsonen bilkura bat, baloitzak dakiena besteoi erakusteko eta besteongandik ikasteko. Jakituria hori, talde ezberdinetan banatu ohi da; «escena», «MAC», «hardware», «retro», «software libre» eta azken aldiotan sartu duten «gamer».\nBaina egia esan, gaur egun ez da banaketa hori inundik ere ikusten; ni software libre deritzon tokian nengoen, eta nire inguruan «gamer» pilo bat zegoen, lotsa gabe ohiukatzen, dana zikintzen eta besteon gauzak errespetatzen ez zuten gamer madarikatuak… Dirudienez, ez zuten lekurik topatu «gamer»-en tokian, eta «software libre»-en tokira sartu ziren euren «software pribatu pirateauta»-rekin (ez zuten ondo ulertu «libre» hitza dirudienez…)\nPilo bat jente ginen BEC-ean sartuta, pilo bat ordenadore piztuta, pilo bat friki (gehienak jolasten), eta oso zaila egin zitzaidan nahi nuen jendea bilatzea. Nik, linux-en adituak nahi nituen, gauza batzuk egiten ikasteko, baina ez nituen askorik topatu. Gainera, inguruan nituen «gamer» madarikatuak ohiuka eta ezin nintzan kontzentratu 🙁\nBeraz, euskal honen balantzea, niretzat, ez da oso ona izan, baina ez organizazio txarra egon dalako (primerakoa izan da nire ustez), baizik eta nire inguruko jendea ez dalako behar moduan portatu, izan ere, gazteria, gero eta lotsagabea dator, baina hori, beste POST baterako utziko dugu…\nsocsoft en -otros-,-Sarean euskeraz!-,friki,Gadgets/Inventos,Software libre,Tecnología


Santiagomendi etxea, arkitekturaren arauetatik ihesi - Noticias de Gipuzkoa\nSantiagomendi etxea, arkitekturaren arauetatik ihesi\nArauez inguratura bizi gara garai hauetan eta arkitekturan arau horien zirrikituetatik ihesi jorratu diren proiektu gutxi daude.\nAlde batetik, nire adiskide den Pauline arkitekto euskaldunarekin izandako iritzi truketatik etorri da testua. Bakoitzak ogibidearekiko hartu dugun jarreratik, arkitekturaren nondik norakoak izan genituen hizketagai: hirigintza planen eragina gure bizitzetan, ogibidearen aldaketak, etorriko diren eraikin berriak, diseinuaren erritmoak, covid19ak eragingo dituen aldaketa espazialak, etabarrak. Bigarrena, lehengusu txikiarekin jolasean eta bere formak eraikitzen ikusten pasa ditudan orduetan: bideojokoetan, kartoizko maketetan, jostailuetan€ Nola sortzen ditugu forma desberdinak? Nondik datoz etxebizitzen, museoen, ospitalen€ bolumenak? Aurreikusi daiteke etorriko direnen itzal berriak edo plangintzen bidez egun gisa predeterminatzen jarraitu behar ditugu?\nEl 'caso Altsasu' salta a la televisión con una miniserie que se rueda estos días.


Argitalpena: EHAA, 1983/2/7, 17. zk.; EAO, 2012/4/9, 85. zk.\n§ 30. 1/1983 LEGEA, URTARRILAREN 28KOA, "EUSKAL IRRATI TELEBISTA" HERRI-ERAKUNDEAREN ETA IRRATI-TELEBISTAZKO HERRI-ZERBITZUEN ERAENTZARAKO HERRI-BALTZUEN 1982GARRENERAKO DIRUEGITAMUAK ONARTZEZKO LEGE-EGITASMOA\n"Euskal Irrati Telebista" sortaraziz Maiatzaren 20an eman eta Euskal Herriko Agintaritzaren Aldizkarian hurrengo Ekainaren 2an argitaratutako 5/1982 Legeak, bere 42garrenetik 46garrenerainoko Ataletan, biak barne, bai Erakundea bera eta bai Lege honek agintzen duenaren babespean Irrati Telebistazko herri-zerbitzuen eraentzarako sortarazitako Herri-Baltzu eta Menpe-Baltzuek bere ihardunen hoei atxiki beharreko diruegitamu eta dirubide-jaurpideak araupetzen ditu.\nDiruegitamu-jaurpide hoiek, funtsean, honetan zertzen dira: Bai Herri Erakundearen eta bai sortarazi daitezen Herri eta Menpe-Baltzuetako bakoitzaren diruegitamu-egistasmoak Autonomia-Elkartearen Guztizko Diruegitamuei erantsi dakizkiola, Legebiltzarrari bidali eta horrek hala badagokie onartu ditzan.\nAutonomia-Elkartearen 1982garrenerako Guztizko Diruegitamuak Epailaren 24ko 3/1982 Legez eta, beraz, "Euskal Irrati Telebista" Herri-Erakundea sortu baino lehen onartu zirenez gero, hurrenez-hurren Azaroaren 30eko 148/1981 eta Uztailaren 19ko 157/1982 eta 158/1982 Dekretoz sortarazitako "Euskal Irrati Telebista" Herri-Erakundearen eta "Gazteiz Irratia-Radio Vitoria, SA.", "Euskal Telebista-Televisión Vasca, S.A." eta "Eusko Irratia-Radiodifusión Vasca, SA." Herri-Baltzuen 1982garrenerako Diruegitamuak horretarako berarizko Lege baten bidez onartzea dagokio.\n1.- Maiatzaren 20ko 5/1982 Legearen 42garren eta 43garren Atalek diotenaren arauera, Lege honen bidez "Euskal Irrati Telebista" Herri-Erakundearen eta ondoren zehazten diren Eraentzarako Herri-Baltzuen 1982garrenerako Diruegitamuak ontzat emante dira:\n- Azaroaren 30eko 148/1981 Dekretoz sortutako "Gasteiz Irrati-Radio Vitoria, SA." Akziokako Euskal Herri-Baltzuarena.\n- Uztailaren 19ko 157/1982 Dekretoz sortutako "Euskal Telebista-Televisión Vasca, S.A." Akziokako Herri-Baltzuarena.\n- Uztailaren 19ko 158/1982 Dekretoz sortutako "Eusko Irratia-Radiodifusión Vasca, S.A." Akziokako Herri-Baltzuarena.\n2.- Maiatzaren 20ko 5/1982 Legearen 44garren Atalak agintzen duenaren arauera, Lege honen bidez "Euskal Irrati Telebista" Herri-Erakundearen eta Atal honen aurreko zatian esandako Eraentzarako Herri-Baltzuen 1982garrenerako bateratutako Diruegitamua ontzat ematen da.\n3.- Lege honen gai diren Diruegitamuak Euskadiko Autonomia-Elkartearen 1982garrenerako Guztizko Diruegitamuetan sartuta gelditzen dira, Lege honek eta Maiatzaren 20ko 5/1982 Legeak jartzen dituzten berarizkotasunekin.\n1.- "Euskal Irrati Telebista" Herri-Erakundearen egiterapenari erantzuteko behar diren diru horniketak mila bederatzirehun eta hamabi miloe peseta jotzen dute guztira.\n2.- Aurreko zatian esandako horniketa hoiek egiteko ohartematen diren dirueskuarteak mila bederatzirehun eta hamabi miloe peseta jotzen dute.\n3. Atala - Eraentzako Herri-Baltzuen diruegitamuak\n1.- "Gasteizko Irratia-Radio Vitoria, S.A." Akziokako Euskal Herri Baltzuaren ihardunaren egiterapenari erantzuteko beharrezko diren diru-horniketak guztira hirurogeita hamaika miloe jotzen dute, eta horniketa hoiek egiteko ohartematen diren diru eskuharteak, guztira, hirurogeita hamaika miloetara iristen dira.\n2.- "Euskal Telebista-Televisión Vasca, S.A." Akziokako Herri-Baltzuaren ihardunaren egiterapenari erantzuteko beharrezko diren diru-horniketak mila zazpirehun eta berrogeita hamaika miloe peseta jotzen dute guztira, eta horniketa hoiek egiteko ohartematen diren diru-eskuarteak, guztira, mila zazpirehun eta berrogeita hamaika miloetara iristen dira.\n3.- "Eusko Irratia-Radiodifusión Vasca, S.A." Akziokako Herri-Baltzuaren ihardunaren egiterapenari erantzuteko beharrezko diren diru-horniketek ehun eta hogeita bi miloe peseta jotzen dute guztira, eta horniketa hoiek egiteko ohartematen diren diru-eskuarteak, guztira, ehun eta hogeita bi miloe pesetatara iristen dira.\nLege honen gai diren "Euskal Irrati-Telebista" Herri-Erakundearen eta Eraentzarako Herri-Baltzuen bateratutako Diruegitamuek, ekonomia-urtean burutu beharreko ekintzabide guztiei erantzuteko diru-horniketen aldetik mila bederatzirehun eta hirurogeita hamalau miloe peseta jotzen dira guztira, eta horniketa hoiek egiteko ohartemandako diru-eskuarteak, guztira, mila bederatzirehun eta hirurogeita hamalau miletara iristen dira.\n1.- Lege hau Euskal Herriko Agintaritzaren Aldizkarian argitaratu dedin egunean bertan jarriko da indarrean, 1982garreneko Urtarrilaren lehenengorainoko atzera-indarrez erabiliko denarren.


Tosca, Leóngo Berrehungarren Urteurreneko Antzokia (Mexiko) - Andeka Gorrotxategi\nTosca, Leóngo Berrehungarren Urteurreneko Antzokia (Mexiko)\nTosca hiru ekitaldiko opera bat da. Musika Giacomo Puccinirena da, eta libretoa, italieraz, Luigi Illica eta Giuseppe Giacosarena. Arrakastaz estreinatu zuten Erroman, 1900eko urtarrilaren 14an, Costanzi Antzokian. Obraren testuak drama handi bat du oinarri: La Tosca, Victorien Sardourena. Parisen estreinatu zuten 1887an, Sarah Bernhardt aktore handia protagonista zela.\nTosca Italiako errepertorio egiatiko operarik adierazgarrienetako bat da, indar dramatiko handia duelako eta errepertorioko ariarik ederrenetako batzuk dituelako. Argumentuan, maitasuna, intriga, indarkeria, grinak eta heriotza uztartzen dira. Madama Butterfly eta La Bohème operekin batera, Pucciniren operarik ezagunenen hirukotea osatzen du.\nMusikaren aldetik, obrak Puccinik ordura arte garatutako estiloa du: diskurtso musikala jarraitua da, aria batek edo bik etena. Eszenarik zirraragarrienak lehen ekitaldiaren amaierako Te Deum, eta Vissi d’arte eta E lucevan le stelle ariak (hurrenez hurren, Toscarena eta Mariorena) dira. Dramatikoki, bigarren ekitaldiak Pucciniren beste obrek lortu ez duten indarra du.\nObra Erroman gertatzen da, 1800eko ekainaren 14an, Napoleonek austriarrak garaitu zituenean, Michael von Melas jenerala buru zutela, Marengoko batailan.\nNON: Tosca, Leóngo Berrehungarren Urteurreneko Antzokia (Mexiko)\nMadama Butterfly, Veneziako La Fenice Antzokian


Hezkuntza duina aldarri - Bizkaiko Hitza\nHezkuntza duina aldarri\n2017, azaroak 10 Albisteak, Bizkaia, Gizartea 324\nHezkuntza publikoaren egoera “larria” salatu dute Steilas, ELA eta LAB sindikatuek ikasturtea hasi berritan. Horri aurre egiteko, oraingoz abendu bukaerara arteko mobilizazio egutegia aurkeztu dute. Cristina Uriarte Eusko Jaurlaritzako Hezkuntza, Unibertsitate eta Ikerketa sailburuak hezkuntza publikoaren aldeko apustua “sendoa” dela ere adierazi du asteon. Bestelako ikuspegia dute sindikatuek, eta, horiekin batera, mobilizazioetara gehitu den Bilboko Ibaiondoko ikastetxe publikoetako hezkuntza komunitateak ere. Komunitate horretan bildutakoek, urteetan egin dituzten eskaerekin uztartu dituzte sindikatuen aldarrikapen orokorrak. Beharrezko azpiegiturak atondu eta berritzeko behar besteko inbertsiorik ez egitea eta eskola segregazioa saihesteko neurriak ez hartzea dira euren salaketa nagusiak. Festa giroan egin zuten protesta joan den ostiralean Atxuriko eskolan eta Emilio Campuzanon. Aurrera begira, sindikatuek deitutako mobilizazioak babestuko dituzte.\nEuren barrutian eta beste batzuetan hezkuntza publikoaren utzikeria salatu du egoera barru-barrutik ezagutzen duen Jokin Alberdik. Ibaiondoko Eskola Publikoak Martxan plataformako kidea da. “Hamasei urte daramatzagu institutu berri bat eskatzen. Itunpeko hezkuntzan egiten ari dira era horretakoak, baina gurean ez. Azpiegituretan Jaurlaritzak egiten duen inbertsio publikoa eskoletan %50 jaitsi da krisiaz geroztik. Horrek dakarrena da itunpeko eskoletan eskaintza zabalagoa egotea publikoan baino”.\nBerezitasun batzuk ditu, gainera, Ibaiondo barrutiak. Hazkunde demografiko handia egon da azken urteetan, baina esan dute Jaurlaritzak ez diola erantzunik eman egoera horri. “San Adrian, Iruarteta eta Pagasarribideko obrak oso atzeratuta daude. Duela lauzpabost urte eginda egon beharko zuketen. Bitartean, gure seme-alabak eta irakasleak oso baldintza txarretan daude”. Besteak beste, umeak bata bestearen gainean daudela eta gimnasio eta jantoki desegokiak dituztela salatu du.\nItunpeko eskolei administrazioak eman nahi dien bultzada handiago horretan Bilboko Udalak ere zeresana baduela deritzo Alberdik: “Udalak dio ez duela eskumenik gai horietan. Gezurra da, ordea. Berak liberatu behar ditu lurrak hezkuntzarako eraikin berriak egiteko. Eta ez da ari egiten. Edo egiten duenean, erraztasunak ematen dizkio itunpekoari. Bilboko Eskola Kontseilu guztietan urtero ikusten dugu nola itunpekoa haziz doan publikoaren aurretik. Baina berdin zaie”.\nPolitika aktiboagoak eta “konpromiso politiko tinkoak” eskatu ditu egoerari konponbidea emateko. Egoera deskribatu du horren arrazoiak argitzeko: “Eskola zoragarriak egiten badituzu auzo batean, denek joan nahiko dute bertara. Gainera, etorkinak edo baliabide gutxiko familien umeak kontzentratzen badituzu ikastetxe batzuetan, argi dago zein izango den emaitza”.\nOraintsu gertatutako zerbait azaldu du baieztapen hori justifikatzeko: “Urretxindorra ikastolan lanak egiten ari zirenean, familia batzuk lekurik gabe geratu ziren. Hezkuntza ordezkaritzak proposatu zuen barrakoiak jartzea Iruartetan, familia horien umeak hartzeko”. Iruartetakoek ez zuten onartu barrakoirik jartzerik, eta manifestazioa ere egin zuten. “Zergatik? 200 metro beherago beste eskola bat dagoelako. Bi lerro ditu, eta horietako batean eurentzako lekua zuten”.\nHala ere, kontua ez da hezkuntza publikoa eta itunpekoa kontra jartzea. Segregazioa bietan gertatzen dela ekarri baitu gogora. Hala, euren auzoetan ez dute nahi ghettorik ez eskola elitistarik. “Segregazioa errealitatea da. Ez da asmatutako zerbait. Klasismo hutsa da. Lauro ikastolan ere gertatzen da, baina alderantziz. Klase ertain eta altuak joaten dira bertara. Hori ere segregazioa da, bertako ikasleek ez baitute harremanik beren auzoan dauzkaten beste errealitateekin”.\nHala, gizarte maila ertainetara bideratutako itunpeko ikastetxeak bultzatzeari utz diezaion eskatu diote administrazioari, gainerakoan, eskola publikoa estigmatizatu eta beharrezko baliabideak kentzen dizkiotelakoan. Horrez gain, uste dute Jaurlaritzak aztertu egin beharko lukeela atzerriko populazioaren seme-alaben edo baztertze arriskuan dauden ikasleen arrazoizko kopuruak jasotzen ez dituzten eskolekin daukan itun eredua. Atxuriko ikastetxearen eredua goraipatu du, aniztasunak aberastua delako.


Applied-Streetview Camera System - Geofumed\nMaiatza, 2017 Nabarmenduak, Geospatial - GIS, berrikuntzak\nApplied Streetview ekipo eta sistemak bezeroaren segmentuarekin esperientzia urteak dira. Bogotáko Kolonbiako geoerreferentziazioko kartografia sortzeko lehen bezeroarengandik, planetako kontinente guztiei bezeroei zabaldu egin dituzte, proiektu eta industriako hainbat proiektutan lagunduz.\nHaien ekipoen aplikazioak zabala iruditzen zaigu, kontuan hartuta, apurka apurka, Streetview eskaera handitzen joan zen beharrak konpontzeko eta proiektu handien kostuak murrizteko. Kasu honetan, produktu horien sustatzaileek bereizmen handiko Streetviews grabazio, prozesatzeko eta argitaratzeko programak prestatzeko espezializatuta dago, autonomia eta egile absolutuarekin.\nZein erabilera eman dezaket Applied Streetview?\nBereizmen handiko kamera sistema horien ardatz nagusia da, datuen bilketa ahalmen zabalarekin, 7 irudi panoramikoak segundoko segundotan grabatzeko. Datu eta metadatuak kamerarekin trukatzen dira SSD memoria trukagarrian, 250.000 Streetview irudiak gordetzeko eta 9 etengabeko harrapaketa ordura arte.\nAplikatutako Streetview produktu bakoitzeko parentesi anitz erabilgarriak daude eskuragarri. Sistemaren hiru lerro bakoitza datuen bilketa ezartzeko diseinatuta dago lur eremu anitzetan, eta autonomia osoarekin.\nKamara Automobile for System\nsistemak ongi autoa edozein estandarra edo ibilgailua konektatua daiteke azkar harrapatzeko errepideak, autobideak, legar errepideak eta gehiago zeharkatuz datuak.\nsisteman sartzen da:\nteilatuaren for muntatu magnetikoa\n30 megapixeleko kamera\nTablet Samsung Galaxia Tab S2 (8 ") WiFi Urruneko Kontrol gisa\nAndroid Aplikazioa Urruneko kontrola\nSSD trukagarriak memoria\nUV iragazkiak trukagarriak\nGNSS hartzailea (4 GPS batean)\nAntena (gailu berdinketa)\nBateria eta kargagailuaren\nQuick oharra konektorea} Bluetooth Bateria monitorea\nUrteko Sortzailea lizentzia, gure esklusiboa prozesatzeko programa Streetview\nBox kamera sendoak\nKableak eta piezak\nTalde bat erostean sartzen da. Programa honek 50.000 Streetviews prozesatzen ditu 24 ordu barru eta laneko arakatzailea sortzen du, zure beharretarako tresna intuitiboa egokitzeko aukera izan dezazun.\nFotogrametria software esklusibo honek elementu eta / edo georreferentziazio-balioak sortzeko eta osatzeko erraz sortzen du, arakatzailearentzako erabilgarria. Fotogramak elementu etiketak erabil ditzake, intereseko puntuak puntuatzen ditu bilaketa errazteko; distantziak eta gainazalak neurtzeko.\nAndroid gailuarekin datorren Samsung Galaxia S2 (8 ") tabletarekin instalatuta dago. Kontrol urruneko intuitiboa aukera ematen dizu kontrolak eta kamerak eta GPS funtzioak kontrolatzeko, Streetviews ekoizten duzunean.\nApplied Streetview konpainiak behar duen irtenbide nahiko osoa da\nIrudi batek mila hitz balio badu, orduan Applied Streetview eleberri oso baten baliokidea izan daiteke. Applied Streetview-ek 360 graduan izandako istoriotxoa ekoizteko eta argitaratzeko aukera eskaintzen du, irtenbide oso bat, aukera osoz eta negozio, industria eta aplikazio mota desberdinetara egokitzeko.\nStreetview Aplikatuko hazten ari den merkatu baten buru da. Bere soluzioak eskuragarri daude orokorrean, beharra ulertzeko industrien bereizmen handiko Streetviews bolumen handia sortu, kontrol absolutua eta segurtasuna uneoro mantentzeko. Streetview Aplikatuko da, azken finean sistema oso zehatza, sinplea, osoa eta autonomoa da; onenetakoa merkatuan ikusi dut.\nEz dago bereizmen handiko irudi mota hau aplikatzeko mugak. Ingurumena, inkestak eta kartografia barne hartzen ditu, baita eskala handiko azpiegituren dokumentazioa ere, hala nola, potentzia-linea, hodiak, zuntz optikozko kableak eta lehendik dauden aktiboak.\nApplied Streetview-aren harribitxea Sortzailea da, prozesu intuitibo eta interesgarria programa hau 50,000 Streetviews kudeatzeko gai da egun batean. Honek motorren nabigazio-nabigazioko datu guztiak kudeatzeko eta azken irteera mantentzeko gakoa eskaintzen du, emaitzak zein diren jakiteko, zein eta zeinekin partekatzeko aukera izan dezazun.\nOinarrizko hiru ekipamendu Streetview Aplikatuko, autoa, motxila eta Railway, gunerik eta geografia Streetviews sortzeko beharrezkoa estaltzen. oinarritutako formatuen irekirik Programak customizations konplexua, programatzaileak aurreratuentzako egokiak dira. Prestakuntza paketeak, estalita baldintza teknikoak Hardware eta Software Streetview Aplikatuko asko, beharra kanpoko zerbitzuak azpikontratatzeko lan-beharrak konpontzeko ezabatuz.\n"Gure Streetviewen kalitate altuak negozioen egunerokotasunean erabaki kritikoak hartzen laguntzen du, bai eraikuntza gune berri baten inguruko naturaren ezagutza, bai bezeroei edo inbertitzaileei non kokatzen den jakiteko. interes handiko puntu bat dago. Beste hedabideek ezin dute Streetviews aurretik, zehar eta ondoren sorta bat baino hobeto egin. Negozio bezeroarekin burutu dugu gure sistema, giltza eskuko konponbidea emanez. Barruko lan fluxua mantentzea azkarra, malgua eta merkea da, prozesu osoaren kontrola ».\nJan Mantkowski, Streetview Technology GmbH zuzendari nagusia\nInformazio gehiago jasotzeko, gomendatzen dugu\naurreko Post«Aurreko "Infrastructure of Oscar" sariak Singapurren izango dira\nNext Post Nola izango da etorkizuna lurrak? - 2034 Katastroaren ikuspegiaHurrengo »


One Last Breath eta Rivalia: Dungeon Raiders euskal jokoak aurkeztuko dituzte gaur PlayStation Talents The Moment zuzenekoan - Berriak - Game Erauntsia - Bideojokoak euskaraz\nOne Last Breath eta Rivalia: Dungeon Raiders euskal jokoak aurkeztuko dituzte gaur PlayStation Talents The Moment zuzenekoan\nLander Unzueta | 2021/11/17 16:00 BerriakEuskal jokoak\nIrundarrek zein bilbotarrek prestatzen dabiltzan lanen azken trailerrak erakutsiko dituzte bertan; Moonatic Studios-en abentura ederra euskaraz argitaratuko da.\nPlayStation Talents egitasmoak biltzen dituen garatzaile independenteen lanak ezagutzera emateko erakusleihoa da The Moment aurkezpena. Gaur egingo dute beste behin, eta bertan izango dira Moonatic Studios iruindarraren One Last Breath eta Fsix Games bilbotarraren Rivalia: Dungeon Raiders interesgarriak.\nAurreko aurkezpenetan egin modura trailer berriak ikustea eta informazio gehiago ezagutzea espero da. 20:00etan hasiko dute The Moment zuzenekoa PlayStationen Youtube-ko kanal espainiarrean.\nAbentura eta puzzleak batuko ditu One Last Breathek; hiru dimentsiotako atal teknikoa izan arren, jostagarritasun mekanikak bidimentsionalak izango dira. Plataforma joko klasikoen antzera, askotariko puzzleak gainditzeko ahalmen bereziak erabiliko ditu protagonistak. Hau Gaia izango da, naturaren pertsonifikazioa, hain zuzen ere.\nNafarren bideo-jokoa euskaraz kaleratuko zutela adierazi zion Eneko Zubiaurre Moonatic Studioseko kideak Game Erauntsiari. Inside bikaina oinarritzat hartuta, “harro egoteko bezalako lana” eratu nahi dute. PlayStation 5, PlayStation 4 zein PC plataformetan kaleratuko dute 2022 hasieran; etorkizunean are kontsola gehiagotan jokatu ahal izatea nahi dute.\nRivalia: Dungeon Raiders, berriz, akziozko RPG abentura izango da. Fsix Gamesekoak prozeduralki eratutako ziegak garatzen dabiltza; horiek gainditzeko lau heroiren artean txandakatzen joan beharko dira jokalariak, bakoitza bere ahalmen eta ezaugarri bereziekin.\n2022ko lehen hilabeteetan PS5 eta PS4 kontsoletan kaleratzeko asmoa dute bilbotarrek; datorren urteko uda aldera PCan ere merkaturatuko dute Steam bidez, baina plataforma gehiago ere agintzen dituzte.\nAipatutako bi jokoekin batera beste 20 bat estudioren lanak bilduko dituzte bertan. Ez hori bakarrik, PlayStation Talentsekoek garatzaile berrientzako deialdia ere egin dute beraien blogean: “bideo-jokoren bat garatzen bazabiltzate eta PlayStationen argitaratzeko asmoa badaukazue, gala jarraitzea aholkatzen dizuegu; interesatuko zaizuen iragarpena egingo dugu”.\nEuskal garatzaileak euskara zabaltzen\nGame Erauntsian askotan aipatu dira PlayStation Talentsetik irtendako obrak. Gaur bertan The Five Covens PCra iritsi dela nabarmendu dugu: rBorn Games bilbotarraren lehen bideo-jokoa da, eta euskaraz jokatu daiteke. Horrez gain Itadaki Smash, Waves Out edota Submersed joko euskaldunak sortu dira ekimenaren aterpean. Euskaratutako obra guztiak bildu ditugu Game Erauntsiaren euskarazko bideo-jokoen zerrendan.


1871ko Alemaniaren bateratzea - Wikipedia, entziklopedia askea.\n(«Alemaniaren bateratzea» orritik birbideratua)\n1871ko Alemaniaren bateratzea prozesu politiko bat izan zen, herrialde alemandunak egitura politiko eta administratibo bakarreko nazio-estatu batean batzea ekarri zuena. Prozesua XIX. mendean zehar garatu zen, eta 1871ko urtarrilaren 18an amaitu, Frantzia-Prusia Gerraren ondoren, alemaniar estatuetako agintariek, Versaillesko jauregian bildurik, Gilen Prusiakoa Alemaniako enperadore izendatu zutenean.\nAlemaniar Inperioa (1871–1918). Hizkuntza anitzeko Austriar Inperioko zati alemanduna baztertua, Alemania Txikiko konponbidearen alde egin zen.\nGermaniako Erromatar Inperio Santua 1806an desegin zen Franz II.ak tronua utzi zuenean Napoleondar Gerretan. Lege, administrazio eta politika arloetan Inperioa desegiteak sortu zituen gorabeherak albo batean utzita, aurreko Inperioko eskualde alemanieradunek amankomunean zeukaten hizkuntza, kultura eta lege tradizio luzea, Frantziaren kontrako gerretan areagotua. Liberalismoak oinarri intelektualak eman zituen, antolamendu politiko eta sozial zaharrak zalantzan jarri baitzituen. Ekonomiari dagokionez, 1818an Zollverein izeneko salerosteko batasunari esker, estatuen arteko lehia apaldu zen, eta garraiatzeko sistema berriekin batera, negozioak eta bidaiak ugaldu ziren.\nVienako Batzarrean (1814-1815) sortutako eredu politikoak Austriaren nagusitasuna Erdialdeko Europan azpimarratu zuen, baina alemaniar estatuen artean Prusiak gero eta botere handiagoa zeukala ez zen kontuan hartu, eta ezin zen aurreikusi Prusiaren eta Austriaren arteko lehia nagusitasunarengatik. Gatazka horrek Alemaniako dualismoa, bi konponbide alegia, ekarri zituen batasunaren auzian: Alemania Txikiarena (Kleindeutsche Lösung), hau da Alemania Austriarik gabe, eta Alemania Handiarena (Großdeutsche Lösung), Alemania Austria hartuta.\nBateratze prozesua Prusiak, eta zehatzago esanda Prusiako ministroburua zen Otto von Bismarckek, gidatu zuen. Hala ere, historialariak ez datoz bat esaterakoan zein zen Bismarcken asmoa: 1867ko Iparraldeko Alemaniako Konfederazioa zabaltzea eta gainerako alemaniar estatu independienteak bilduta inperio bat sortzea, edo, besterik gabe, Prusiako boterea handitzea. Azkenean, Austriarik gabeko Alemania sortzean, 1871ko bateratzeak dualismoaren auzia konpondu zuen, behin-behinekoz behintzat.\n1 Alemaniar nazionalismoaren sorrera\n1.1 Frantziar inbasioaren aurka\n1.2 Sentimendu nazionala Vienako Batzarraren ondoren\n1.3 1848ko Iraultzak\n2 Prusiaren lidergopean\n2.1 Danimarkaren auzia\n2.2 Austria eta Prusiaren arteko gerra, 1866\n2.3 Frantziaren aurkako gerra\n2.4 Egoera politikoa inperioan\nAlemaniar nazionalismoaren sorreraAldatu\nErdi Aroan, Germaniako Erromatar Inperio Santua zatiturik eta ahuldurik suertatu zen, eta ez ziren eman estatu-nazioaren lehenengo urratsak, Ingalaterra edo Frantziaren kasuan ez bezala. Westfaliako hitzarmenetan (1648) Hogeita Hamar Urteko Gerrari bukaera emateaz gain, Inperio Santuaren ahuldadea areagotu zen, printzerri txiki-txikien boterea berretsi baitzen (ikus Kleinstaaterei). Honela, alemaniarren estatu nazionalik eta baturik ez zen garatu.\nAlemaniarren sentimendu nazionala XVIII. mendean jaio zen Akademiker delakoen artean (unibertsitateko diplomadunak, goi mailako funtzionarioak eta artzain luthertarrak). Hori dela eta, alemaniar nazionalismoak kutsu protestantea zeukan hastapenean, Habsburgotarren Austriar Inperioa etsai zuela, ilunkeria leporatuta. Frantziako Iraultzarekin batera, sentimendu nazionala herrikoi bilakatu zen.\nFrantziar inbasioaren aurkaAldatu\nFrantziako Iraultzako gobernuak Rhin aldea okupatzea alemaniar nazioari berezko lurraldearen zati bat kentzea balitz bazala hartu zuten alemaniar ugarik. 1803an, Napoleon Bonapartek Inperio Santua berrantolatu zuen, eta hein handi batean elizaren printzerriak kentzeagatik, 300 estatu baino gehiago izatetik 100 bat izatera igaro zen inperioa. Dena dela, 1806ko abuztuaren 6an, Inperio Santua desegin zuen Napoleonek.\nAlemaniar lurraldeetan, frantziar armadak herritarrei elikadurak kentzetik bizi ziren, eta Ingalaterraren kontrako blokeoak sal-erosketak murriztu zituen, nahiz eta Ruhr aldeko ikatza areagotu zuen, Ingalaterrakoa ordezkatzeko.\nGarai honetan nazionalismoaren molde berri bat sortu zen, Erdi Aroko lehenaldia eta alemaniarren arima zintzoa gorestea oinarri duena. Johann Gottlieb Fichte filosofoaren hitzetan:\n« Antzinako germaniarren ustez, askatasuna alemaniar jarraitzea zen (...). Haiei, haien hizkuntzari eta pentsamoldeari, gu oraindik alemaniar izateagatik ematen dizkiegu eskerrak, haien arimaren ondorengoak garen guk (...). Haiei ematen dizkiegu eskerrak gure iragan nazionalarengatik, eta, haien odolaren azken tanta gure zainetan geratzen den bitartean, haiei esker izanen gara etorkizunean izanen garena. »\nSentimendu nazionala Vienako Batzarraren ondorenAldatu\nAlemaniar Konfederazioaren mugak. Urdinez, Prusia. Horiz, Austria.\nVienako Batzarra 1815eko ekainean amaitutzat eman ondoren, Inperio Santu ohia 39 estatuko Alemaniar Konfederazioak (Deutscher Bund) ordeztu zuen, Austriako enperadorearen titulua besterik ez zeramaten Habsburgotarren ohorezko zuzendaritzapean. Frankfurteko Dietan bilduriko ordezkariek, ordea, ezin zuten deus erabaki haien kabuz, Konfederazioa ahalmenik gabe utziz.\nBaina Prusia, Austriako Inperioa baino batuagoa hizkuntzari dagokionez, berehala agertu zen alemaniarren sentimendu nazionalaren sustatzaile gisa, alemanieradunak gutxiengo dituen Austriaren aurrean. Alemaniaren batasunaren aldekoek Konfederazioaren ahuldadea kritikatzen zuten, nazioarteko mailan pisurik ez baitzuen eta haren barneko bi botereen aldarte onaren menpean baitzegoen.\nUnibertsitateko ikasleen artean hasi bazen ere, mugimendu nazionalista beste esparruetara hedatu zen, eta Alemaniaren batasuna askatasunekin batera aldarrikatzen hasi zen. Parisko 1830eko uztaileko iraultzarekin batera, Palatinatuan gizarte maila guztietako 30.000 laguneko manifestaldian Alemaniako bateratzea ez ezik, adierazpen, biltzearen edo prentsa askearen eskubideak ere aldarrikatu ziren.\n1840ko hamarkadan, areagotu zen sentimendu nazionala, Adolphe Thiers-en garaiko Frantzian muga naturalen teoria suspertzen zen bezainbatean. Erakunde politikoak debekaturik egonda, kultur erakundeen inguruan biltzen ziren batasunaren eta askatasunen gaineko nahiak. Sängerbünde delako abesbatzak dira sentimendu nazionalak adierazteko lekuak. Hala, 1847an, Lübecken alemaniar kantuzaleen festa unibertsala ospatu zen, Alemaniako bateratzearen aldeko festa bihurtuta.\nMartxoaren Iraultza Berlinen.\nIraultzen beste olatu bat gertatu zen 1848an, Herrien Udaberria hain zuzen ere. Paristik eta Vienatik Alemaniara hedatu ziren matxinadak: Martxoaren Iraultza. Iraultzaileek batasun nazionala, askatasuna eta demokrazia aldarrikatzen zituzten. Zenbait abertzale (liberalak edo demokratak, Friedrich Hecker bezalakoak) Heidelbergen bidurik, batzar konstituziogilea eratu nahi izan zuten, bozka unibertsalaren bidez alemaniar guztiek hautatua.\nFrankfurteko Dietak, 1849ko urtarrilean, erabaki zuen Konfederazioa estatu federal bihurtzea, enperadore bat buru zuela. Orobat, beltza, gorria eta urrezkoa Alemaniako banderaren kolore ofizialtzat hartu zituen. Bildutakoen ustez, Austriako alemanieradunek batasunean parte hartzeko beharra zeukaten. Nolanahi ere, Alemania Txikiaren aldeko talde bat ere bazegoen.\nHala ere, Frederiko Gilen IV.a Prusiakoak ez zuen enperadorearen boterea hala lortu nahi, berak edo gerraren bidez eskuratuta baizik. Frankfurteko parlamentuak eskainitako koroari uko egin zion:\n« Koroa hau ez da koroa. Hohenzollern batek har lezakeen koroa ez da hazi iraultzailea duen biltzar batek sortutakoa, baizik eta Jainkoaren aztarna daraman koroa, eramailea Jainkoaren Graziaren bidez subirano bihurtzen duen koroa, edo Jaunak hautatutako antzinako leinuari, eramailearen aurrekoari, atxikitzen zaion koroa. Otondarrek, Hohenstaufendarrek, Habsburgotarrek eramandako koroa eraman dezake Hohenzollern batek, ez dago ukatzerik; ohorearen oparotasuna da berarentzat, mila urteko izpiaren distira. Aitzitik, 1848ko iraultza babuen, ergelen eta txatxuenak emandako koroaren sarraski usaina dela-eta, ohorerik gabe geratzen da. »\nBere aldetik, Frederiko-Gilen IV.ak alferrik proposatu zuen bi zati izanen zituen batasuna: alde batetik Austriako Inperioa, eta, bestetik, bera buru izanen zuen Alemaniako Inperioa. Austriak hura zein Prusiaren eta estatu txikien arteko batasuna arbuiatu zituen. Herrien udaberriak, beraz, ezin izan zuen Alemaniaren batasuna lortu herrien borondatearen bidez. Iraultzaren porrotarekin, beltza, gorria eta urrezkoa den bandera ez da gehiagorik batasunaren ikurra, Alemaniako mugimendu demokratikoarena baizik. Beraz, Weimarko Errepublikan eta Bigarren Mundu Gerraren ondorengo alemanietan hartu zen ikur nazionaltzat.\nAlemaniar Konfederazioko industria handituz joan zen 1850eko hamarkadan. Horrekin batera, hainbat aldaketa ekonomiko gertatu ziren konfederazioaren barruan, batasunari bide egin ziotenak: estatuen arteko mugak kendu ziren merkataritzarako (Zollverein), burdinbideen bitartez lotu ziren estatuak, eta moneta bakarra hartu zuten ia estatu guztiek. Prusiaren inguruan eraikiko zen batasuna baino lehenago eman ziren urrats hauek ekonomiaren bidean.\nFrankfurteko dietan, batasunaren aldeko korrontea suspertu zen 1859an, porrotaren ondoren lozorroan egon ondoren. Hezkuntzaren garapenak ere paper garrantzitsua jokatu zuen batasunaren ideia zabaltzean. Lehen mailakoa ohikoa zen dagoeneko lurralde guztietan, eta bigarren mailakoa hedatzen hasi zen. 1848an garatutako zenbait ideia berreskuratu ziren. Beste batzuk, ordea, berriak izan ziren, Realpolitik besteak beste, 1853an idazki liberal batean lehen aldiz agertua.\nEdonola ere, Otto von Bismarcken Realpolitik delakoaren aplikazioarekin, 1848ko pangermanismo liberal eta demokratikotik, burdin eta odolaren politikara igaro zen. Izan ere, Alemaniaren bateratzea, neurri handi batean, Bismarcken politiken emaitza da. Frankfurteko parlamentuan Prusiaren ordezkari 1851tik 1859ra aritu ondoren, 1862an Gilen I.a Prusiakoak ministroburu izendatu zuen, Landstag (Prusiako parlamentua) eta erregearen arteko tirabira (armada zela-eta) konpon zezan. Bismarckek dekretuen bitartez agintzen zuen gobernu autoritarioa osatuta, armada handia, eraginkorra eta ongi hornitua antolatu zuen. Izan ere, "burdina eta odola" ziren bitartekoa, kantzilerraren irudikoz, Alemaniaren baterantzea lortzeko. Halaber, iritzi konterbatzaileko politikari honek uste zuen Alemania eraiki ahal izateko botere nagusi bakar batek baino ez zeukala tokirik, eta lehenago edo geroago bi estatuen arteko talka etorriko zela:\n« Alemanian ez dago tokirik biontzat. Mendekua nahi dut Olmützen atzera egiteagatik, Austria gailendu nahi dut. Prusia altxarazi nahi dut eta Alemanian eskubidez behar duen toki nabarmena eman. »\nBismarcken diplomaziari eta lidergo politikoari, Albrecht von Roonen antolamendu militar berriari eta Helmuth von Moltkeren estrategia militarrari esker, Alemaniako dualismoaren garaitik Prusia alemaniarren babesle eta ordezkari atera zen. Prusiaren lidergopean Alemaniaren bateratzearen bidean hiru mugarri garrantzitsu badaude:\nSakontzeko, irakurri: «Dukerrien arteko Gerra»\nPrusiaren lidergoa erakusteko estreinako abagunea Danimarkak eman zion. Izan ere, 1863ko azaroaren 18an, Kristian IX.a Danimarkakoak konstituzio berria izenpetu zuen, eta Schleswigko dukerria Danimarkakoa zela aldarrikatu zuen.\nAlemaniar Konfederazioak ekintza hori 1852ko Londresko Protokoloa urratzen zela uste zuen, Schleswig zein Holsteingo dukerriak Danimarkatik independenteak zirela azpimarratzen baitzuen hark. Are gehiago, Schleswig eta Holsteingo populazioek ere nahiago zuten status bereizia izan: Holsteingo lagun gehienek jatorri germaniarra zeukaten eta alemanieraz hitz egiten zuten. Schleswigen populazioa nahasiagoa zen, daniarrek gutxiengo handi samar bat osatzen zutela.\nKonstituzio hori bertan behera uzteko hasi ziren ahalegin diplomatikoak. Baina porrot egindakoan Prusiako eta Austriako tropek Schleswigeko muga zeharkatu zuten 1864ko otsailaren 1ean. Hastapenean, Danimarka Danewerk izeneko lurrezko harresi zaharraren bidez saiatu zen herrialdea defendatzen, baina alferrik. Danimarkaren armada eta defentsak ezgauza ziren Prusiako eta Austriako armada batuen aurrean. Gainera, Eskandinaviako beste estatuen laguntzarik ez zuen jaso. Hortaz, garaipena Prusiak eta Austriak erdietsi zuten, eta Vienan sinatutako bake hitzarmenaren arabera, bi herrialde horiek Schleswig eta Holsteingo dukerrien gaineko kontrola irabazi zuten.\nAustria eta Prusiaren arteko gerra, 1866Aldatu\nPrusia eta aliatuak (urdinez) eta Austria eta aliatuak (gorriz). Prusiak lortutakoa urdin argiz dago.\nSakontzeko, irakurri: «Austria-Prusia Gerra»\n1866ko apirilean, Prusiak Florentzian zeukan ordezkariak itun isilgordea sinatu zuen italiarrekin elkarri laguntza emateko Austriaren kontrako gerra izanez gero. Biharamunean, prusiar ordezkariak Frankfurteko dietan plan bat aurkeztu zuen konstituzio eta parlamentu nazionala hauteskunde zuzenen eta boto unibertsalen bidez eratzeko. Alemaniar liberalek mesfidati hartu zuten proposamena, Prusiaren boterea handitzeko estrategia zelakoan.\nApirilaren 21ean, italiar tropak Tirol aldean eta Veneziako mugan hasi ziren mugitzen. Austriako gobernuak armadaren zati bat mobilizatu zuen hegoaldeko eskualdeetan. Italiak, orduan, armada osoa mobilizatu zuen. Maiatzaren 2an Prusiak ere mobilizatu zuen berea.\nAlemaniako zenbait estatu hasieran Austriarekin lerrokatu ziren eta Frantziak ere laguntza agindu zion Austriari, berandu eta eskas etorri bazen ere. Italia eta Prusiaren alde Saxoniak besterik ez zuen egin. Baina bi fronteko gerra horretan, Königgrätzeko guduan Austriak porrot erabakigarria izan zuen.\nNapoleon III.aren bitartekaritza onartu zuten prusiarrek, bakea azkar lortu ezean Errusiak Austriaren alde egin zezakeen beldurrez. Prusiak Hanover, Hesse-Kassel, Nassau eta Frankfurt eskuratu zituen. Hesse Darmstadt estatuak lurraldea galdu zuen, baina ez burujabetza. Baden, Württemberg eta Bavaria estatuek banan-banan bake itunak sinatuta, Prusiaren agindupeko aliantzak osatu zituzten. Austria, eta haren aldeko estatu gehienak, Iparraldeko Alemaniar Konfederaziotik at geratu ziren.\nAlemaniar estatuetan nagusitasuna galdu eta Italiari Venezia eman ondoren, Balkanetara so egin zuen Austriak: 1867an Franz Joseph enperadoreak hitzarmen bat sinatu zuen Hungariari Austriaren maila bera emateko, Austria-Hungariako Inperioa sortuz. Frantzia, bere aldetik, sumindurik geratu zen porrota militarrarengatik, eta sentimendu horrek bide emanen zion etortzekoa zen gerrari.\nFrantziaren aurkako gerraAldatu\nNapoleon III.a eta Bismarck.\nAustria eta Prusiaren gerraren ondoren, argi geratu zen Prusiaren botere militarra. Botere horri esker, Bismarcken Europako afera diplomatikoen manipulazioez gain, Prusia alemaniarren eskubideen eta askatasunen babesle gisa agertu zen, Frantziak erasotzailearen papera jokatzen zuen bitartean.\nEspainiako tronua, Elisabet II.a kanporatu ondoren, nork beteko zuen auziagatik sortu zen gatazka Frantzia eta Prusiaren artean. Izan ere, koroa Leopold von Hohenzollern-Sigmaringen printze katolikoari eskaini zioten, Gilen I.a Prusiakoaren leinu berekoa. Baina Napoleon III.ak ez zuen oso gustoko hegoaldeko mugan ere Hohenzollern-en etxeko beste errege bat edukitzea. Hortaz, Gilen I.ari ultimatuma igorri zion, Espainiako koroa Hohenzollern batek onartuz gero Frantziako gobernua erantzungo zuela ohartaraziz. Erantzun hori nolakoa izango zen ez zen guztiz argitu, ordea. Leopoldek tronuari uko egin bazion ere, frantziarrek Gilen I.a adierazpen publiko bat egin zezan nahi zuten. Erregeak telegrama bat bidali zion Bismarcki. Honek prentsaurreko laburra eta zorrotza eman ondoren, itzulpen eraldatuaren berri izan zuten frantziarrek, eta, lehengo porrotak sumindurik oraindik ere, gerra eskatu zuten.\nNapoleon III.ak espero zuen Austriak eta beste estatu alemaniar batzuek berarekin bat egitea. Baina estatu alemaniarrak baturik zeuden arlo militarrean, eta, horrenbestez, Frantziaren aurka egin behar izan zuten, nahitaez. Hala, alemaniar estatu guztien aurka egin behar izan zuen Frantziak, inor alde ez zuela.\nPrusiaren mobilizazioaren bizkortasunak txunditu zituen frantziarrak. Burdinbidearen sare trinkoari esker, prusiar tropak atseden hartuta iristen ziren borrokara, eta frantziarrak, aldiz, distantzia luzeak zeharkatu ondoren. Zenbait gudu batzuen ostean (batik bat Spicheren, Wörth, Mars la Tour, eta Gravelotte), alemaniarrek frantziar armada garaitu zuten. Metz hartu ondoren, Paris etorri zen. Enperadorea atxilotu eta Sedanen, 1870eko irailaren 1ean, frantziar armada osoa bere esku geratu zen.\nPorrot umilgarri horrek aldaketak ekarri zituen. Napoleon III.a kargutik bota eta III. Errepublika aldarrikatu zen. Frantziak Alsazia eta Lorena galdu zituen, eta Versaillesko jauregian Gilen I.a Alemaniako enperadore izendatu zuten 1871ko urtarrilaren 18an.\nEgoera politikoa inperioanAldatu\nPolitikoki, inperioa erregimen erdi-konstituzional gisa definitu dezakegu, alderdi-politikaren ezaugarriak zituena, non industrializazioak beheko eta goiko klaseen arteko borrokak gero eta argiago argitaratzen ari zituen (“demokraziarik gabeko modernizazioa” dei genezake). Botere exekutiboaren (puntu bateraino parlamentuaren babesa behar zuena) eta alderdi-koalizio aldakorren arteko talkak esanguratsuak ziren baita ere. Bismarck-ek exekutiboaren politikak aurrera eraman ahal izateko kontzesioak eskaintzen zizkien alderdi politikoei (sozialdemokratei ez), hauek bere epe luzeko aspirazioak etetearen truke. Demokrazia faltaren arrazoitzat gizartearen politizazio eza kontsideratu da, alderdien jarrera ordez. Gainera, egitura sozialen atzerapenak (nekazaritzako populazioa industriakoaren parekoa zen oraindik 80ko hamarkadako hasieran) politizatu gabeko populazioaren artean ideia kontserbadoreak hedatzea ekartzen zuen. Berez, alderdi liberalek 1871ko konstituzioan alderdi politikoen eragina kontutan hartzekoa izatea lortu zuten. Egia da, hala ere, sistema politikoak puntu bateraino liberalen eta alderdien arreta arlo ekonomikora eta nazioaren batasunera desbideratzea lortu zuela, politika gordina exekutiboaren eskutan utziz (ez guztiz, konstituzioaren adibideak argi utzitako moduan). Laburbilduz, Reichstag-aren boterea mugatuta zegoen arren, Bismarck-ek hasiera batean nahi zuena baino botere gehiago eduki zuen.\nKonstituzioak, berez, hainbat norabidetatik zetozen presioak hartu behar izan zituen kontutan, zeinen arteko botere balantza ez zen berdina izan konstituzioaren bi garai nagusietan (1871, aurretik, Ipar Alemaniako Konfederazioari zegokionean soilik, eta 1871tik aurrera, Reich-aren konstituzio izan zenean). Presio hauek lautan banandu ditzakegu:\nKlase ertainen mugimendu liberala, momentuko mugimendu politiko nagusienetarikoa, herrialde konstituzional bateratu bat nahi zuena. Hau, haien ustetan, derrigorrezkoa zen klase ertainek gidatutako kapitalismoa alemaniar estatuetan zabaltzeko eta Reich-aren nazioarteko egoera indartzeko. Bismarck kontzesioak egiteko prest agertu zen, mugimendu liberalaren aurrean ez ikusiarena egiteko edo errepresio gogorrena haien aurka erabiltzeko bezain indartsua ez zelako. Behe-klaseekin (nekazariekin bereziki) aliantzan aritzea ez zen nahikoa izango klase-ertainei aurre egiteko.\nElite tradizionalek estatu monarkiko autoritarioaren jarraipena nahi zuten. Hau derrigorrezkoa zen, bere ustez, industrializazio garaian haien lehentasunezko egoera mantentzeko. Liberalizazio prozesuari eta konstituzionalistei kontzesio txikiak egiteko prest baino ez zeuden. Elite tradizional hauek Prusian zirenez nagusi, beharrezkoa zitzaien, 3. presioaren antzera, Prusia sistemako zutabe nagusian bihurtzea (parlamentuaren gehiegizko boterearen aurka kontrapisua egin zezakeen bakarra).\nPrusiak hegemonia osoa lortu nahi zuen Alemanian, Austriaren influentzia murriztuz edo erabat deuseztatuz. Liberalei egindako kontzesioak, puntu bateraino, “Alemania txikia”-ren influentzia liberalen artean zabaltzeko eta Austria kanpo uzteko egin ziren, Prusiak atzerriko politikan eta barneko gai erabakigarrietan buruzagi izango zelarik. Eraikitako sisteman, Prusia ardatza zenez gero, inperioko kantzilerrak (botere exekutiboa zuenak) boterea edukiko zuen soilik Prusiaren burokraziaren babesa bazuen. Hau arazoa izango zen Bismarck-en ondoren iritsiko ziren kantzilerrentzat, inperioaren eta Prusiaren arteko desadostasunak azaleratzean.\nBatasunerako nahia zegoen arren, estatu askok bere subiranotasuna mantendu nahi zuten (ezin ahaztu hegoaldeko estatuetan 1871ra arte joera hauek edukitako garrantzia) eta printze horien babesa beharrezkoa zen. Bi joerak uztartzeko, konstituzioan bai termino federalak eta termino konfederalak nahastu ziren, amalgama baten modura. Herrialde bakoitzaren eskubideak babesteari esker, Prusiaren boterea mantendu zen (3. presioa).\nKonstituzioak erabaki gabeko hutsune ugari utzi zituen; honek Bismarck-i bere botera handitzeko aukera ugari eman zizkion arren, arazo bilakatu zen, hain kontrajarriak ziren joerak konstituzioan elkarrekin sartzearekin batera. Mugimendu liberala eta parlamentuaren aurreko erantzukizuna sistema erdi-autokratiko batean preso uztea lortu zuen arren, konstituzioak ez zuen bermatu hori horrela jarraituko zuenik epe luzean, bereziki aristokraziari kalte egiten zion orduko modernizazio joerari oztoporik gabe jarraitzen utzi zuelako. Izatez, modernizazioa baimendu arren ez zion hedatzen zihoan biztanleria politizatuari sisteman parte hartzen utzi, ezegonkortasuna ekarriz.\nEuropa mailan, inperioko konstituzioa mendebaldeko eta hegoaldeko zenbait herrialdeetako konstituzio aurreratuenen eta ekialdeko konstituzio autoritarioen artean zegoen. Zentzu batzuetan kontinenteko aurreratuenen artean zegoen, gizonezkoen sufragio unibertsal, sekretua eta zuzena onartzen zituelako (ez zen hala Erresuma Batuan ezta Frantzian, non aberatsek abantailaz gozatzen zuten). Beste alde batetik, parlamentuaren boterea mendebaldean baino mugatuagoa zen eta, ekialdeko herrialdeen modura, egitura edo erakunde autoritario ugari mantendu ziren (agian sufragio unibertsalaren eragina murrizteko). Enperadorea eta kantzilerrak ez zuten kasik erantzukizunik parlamentuaren aurrean, botere exekutiboa (non aristokrazia zen nagusi) eta parlamentua oso banandurik zeuden. Armada eta burokraziari, gainera, botere handia eman zitzaien.\nLiberal Nazionalen alderdiak (alderdi liberal garrantzitsuenak) Bismarck-en hainbat neurri onartu behar izan zituen bere oinarri soziala murriztua izateagatik, baina parlamentuan zuen botereak bere zenbait ideia inposatzea baimendu zion.\nOrokorrean, garaiko talde progresistek ez zuten botere handirik eduki 1860-1880 epean, gizartearen egitura tradizionala (non langile ugarik nekazaritza sektorean jarduten zuten) nahiko egonkor mantendu zelako. Izan ere, aurretik aipatu izan den moduan, urte hauetan industrializazioak ez zuen eragin handirik eduki populazioaren gehiengoaren bizi-maila materialean. Berez, Liberal Nazionalen boterea hein bateraino biztanleriaren pasibotasun politikotik zetorren, hau bukatzean langile ugarik sozialdemokraziara edo Zentro alderdira jo zutelako. Kontserbadoreek, gainera, arrakasta handia zuten landa-eremuetan; non lurjabeetan oinarritutako egitura sozial paternalistak aurki zitezkeen, eta modernizazioari eta bere estatusa galtzeari beldurra zion erdi- eta behe-mailako biztanleriaren artean. Liberalen kalterako, gainera, 1880tik aurrera industrializazioak ez zituen bere aurreikuspenak jarraitu, banku handi gutxi batzuekin elkarlan sakonean aritzen ziren enpresa handiek gidatu zutelako. Hori gutxi balitz, 70ko hamarkada hasierako susperraldiaren ondoren etorriko zen krisiak protekzionismoa mahai gainean jarriko zuen berriro herrialde germaniarrean.\nGeroago hazkundea biziko zuen SPD-aren aurka, exekutiboaren bi neurri azpimarra daitezke: alderdi sozialistaren aurkako legedia aurrera eramatea eta ondoren ikusiko ditugun politika sozialak garatzea (ongizate estatu baten oinarriak jarriz: pentsioak eta bajak) sozialdemokratak beren eremuan garaitzeko.\nFrantziaren gaineko garaipenaren ondoren alemaniarrek hitzaldiak, banderak, jendetza txalokariak, konstituzio berria eta egitura inperiala bazituzten ere, horrek guztiak ez du berez nazio bat egiten.\nNazio-estatu batek funtsezko osagarria du kultura nazionala, maiz -baina ez halabeharrez- politika nazional baten bidez berariaz gidatua. Alemania berrian Kulturkampf izeneko politika jarri zen abian (1872-1878), batik bat hizkuntza, hezkuntza eta erlijioa batzeko. Inperioko alemaniarrak ez zirenak, tartean poloniar eta daniar gutxiengoak, alemaniartu nahi izan ziren alemanieraren eta derrigorrezko hezkuntzaren bidez.\nAlemaniar ugariren iritziz, nazioaren barruan aniztasunarentzat tokia bazegoen ere, beste batzuek, Bismarckek batik bat, uste zuten katolikoen Aita Santuarekiko lotura zela medio, nazioarekin hain fidelak ez zirela izanen. Hortaz, kantzilerra zelarik, Bismarck saiatu zen Erromako Eliza Katolikoaren eta haren beso politikoaren eragina murrizten, bai eskoletan bai hezkuntza eta erlijio arloetako politiketan. 1875ean ordena erlijiosoak desagerrarazi zituzten eta Eliza Katolikoarentzako diru-laguntzak bukatu.\nJudu alemaniartuak ere beste arazo bat ziren. Napoleondar garaietan judu eta kristauen arteko muga andana ezabatu ziren. Frantzian bezala, judu aberatsek kultura babesten zuten. Horretaz haratago, juduak alemaniartu ziren hitz egiterakoan eta janzterakoan, eta XIX. mendeko eszenatoki publikoan sartzen ahalegindu ziren. Horren seinale Alemaniako juduek burututako erreforma erlijiosoa.\nBateratu orduko, juduek paper garrantzitsua jokatzen zuten Alemaniako bizitza profesional, intelektual eta sozialean. Alabaina, juduak Errusiatik 1880 eta 1890eko hamarkadetan kaporatzeak eta Alemaniara miliaka eta miliaka etortzeak integrazioa korapilatu zuten. Txiroagoak eta hezibide gutxiagokoak izanik (eta horrek dakartzan gaixotasunak, langabezia, eskolara ez joatea, alemaniera ikasteari uko egitea zela eta) desberdindu egin ziren, alemaniar kristauen alden ez ezik, jatorrizko juduen aldean ere bai.\n1871ko herrialdea integratua izatetik urrun zebilen. Ezberdintasun kulturalak (katolikoen eta protestanteen artean), etnikoak (frantsesak hego-mendebaldean eta poloniarrak ekialdean) eta geografikoak (lehengai dotazioak eta merkataritza-bide naturalak) soma zitezkeen. Izatez, inperioa sortu aurretik aurki litezkeen estatu arteko mugek inperioa sortu eta hurrengo 15-20 urteetan merkataritza oztopatu zutela esan izan da. Honek mugen eragina arantzeletatik haratago doala pentsatzera eraman gaitzake.\nAlemaniako geografiak (bereziki ibaiei dagokienez) bi area ekonomiko ezberdin sortzeko aukera ikertu izan da:\n1. Mendebaldeko eremua, non ibai nagusiak Rhin, Ems eta Weser ziren. Bertan aurki genitzake meatzaritzan hain garrantzitsu ziren Rhur, Saar eta Lorrena eskualdeak, iparraldeko portu handiekin konektaturik (Rotterdam, Emden, Wilhelmshaven eta Bremerhaven).\n2. Ekialdeko eremua, non ibai nagusiak Elba eta Oder ziren, Baltikoko portuekin lotuta (Hamburgo, Stettin eta Lübeck). Eremu honetako eskualde nagusia Silesia Garaia zen. Thuringia, Saxonia, Lübeck, Schleswig-Holstein eta Hamburgo kokatu genitzake eremu honetan.\nBi eremu hauek ez ziren kanalen bidez urez konektatu 1938. urtera arte. Trenbide sistema, hala ere, oso dentsoa zen eta herrialde osoan zehar zabaltzen zen, bi eremuak elkartzeko aukera emanez. Alta, distantzia luzeko garraioa garestia zen oraindik. Hori dela eta, eremu batetik bestera zihoazen zenbait produktuk ezin zuten hurbilago ekoiztutakoekin lehiatu, bien arteko integrazioa oztopatuz. Adibide gisa, 1911an Berlinen kontsumitzen zen ikatzaren 2/3 ekialdeko eremutik (Silesia Garaitik) zetorren eta %7,9 Ruhr-etik (Britania Handitik %24a zetorren). Honetaz gain, lehen aipatutako ezberdintasun kultural eta etnikoek ere merkataritza oztopatzen zutela argudiatu da.\nBanatutako bi eremu geografiko honen existentziak eragin handia eduki zuen merkataritza oztopatzeko orduan, hala ere, 1885etik aurrera murriztuz joan zen. Alabaina, Alemaniako benetako integrazio ekonomikoa ez zen Lehen Mundu Gerra igaro arte emango\n1990eko Alemaniaren bateratzea\n↑ Mommsen, W. J. (1995) Imperial Germany 1867-1918. Politics, Culture and Society in an Authoritarian State, Londres, Erresuma Batua: Arnold (4-7, 9 orriak)\n↑ Mommsen, W. J. (1995) Imperial Germany 1867-1918. Politics, Culture and Society in an Authoritarian State, Londres, Erresuma Batua: Arnold (23-26, 31 orriak)\n↑ Mommsen, W. J. (1995) Imperial Germany 1867-1918. Politics, Culture and Society in an Authoritarian State, Londres, Erresuma Batua: Arnold (34-36 orriak)\n↑ Mommsen, W. J. (1995) Imperial Germany 1867-1918. Politics, Culture and Society in an Authoritarian State, Londres, Erresuma Batua: Arnold (36-38 orriak)\n↑ Mommsen, W. J. (1995) Imperial Germany 1867-1918. Politics, Culture and Society in an Authoritarian State, Londres, Erresuma Batua: Arnold (8. orria)\n↑ Mommsen, W. J. (1995) Imperial Germany 1867-1918. Politics, Culture and Society in an Authoritarian State, Londres, Erresuma Batua: Arnold (10, 12 eta 16 orriak)\n↑ Henderson, W. O. (1975) The Rise of German Industrial Power 1834-1914¸ Berkeley, Amerikatako Estatu Batuak: University of California Press (175. orria)\n↑ Wolf, N. (2009). Was Germany Ever United? Evidence from Intra- and International Trade, 1885-1933. The Journal of Economic History, 69(3), 846-881. Retrieved April 26, 2020, from www.jstor.org/stable/40263945 (2-3 orriak)\n↑ Wolf, N. (2009). Was Germany Ever United? Evidence from Intra- and International Trade, 1885-1933. The Journal of Economic History, 69(3), 846-881. Retrieved April 26, 2020, from www.jstor.org/stable/40263945 (7-8 orriak)\n↑ Wolf, N. (2009). Was Germany Ever United? Evidence from Intra- and International Trade, 1885-1933. The Journal of Economic History, 69(3), 846-881. Retrieved April 26, 2020, from www.jstor.org/stable/40263945 (7-9 orriak)\n↑ Wolf, N. (2009). Was Germany Ever United? Evidence from Intra- and International Trade, 1885-1933. The Journal of Economic History, 69(3), 846-881. Retrieved April 26, 2020, from www.jstor.org/stable/40263945 (23. orria)\nAzken aldaketa 5 abuztua 2021(e)an, 08:40(e)tan\nOrriaren azken aldaketa: 5 abuztua 2021, 08:40.


Gazteek udaran antzerkian sakontzeko aukera izango dute : Oarsoaldeko Hitza\nGazteek udaran antzerkian sakontzeko aukera izango dute\nLur Kortak eta Saioa Aizpuruak antzerki ikastaro intentsiboa emango dute uztaileko lehen hamabostaldian. Uztailaren 15ean errepresentazio batekin itxiko dituzte.\nSaioa Aizpurua eta Lur Kortak (gazteen antzerki eskoletako irakasleak) antzerkigintzan sakontzeko udalekuak antolatu dituzte uztaileko lehenengo hamabostaldirako. DBH eta Batxilerreko ikasleentzako ikastaroa izango da.\nIkastaroaren saio horiek Iturriozko dorretxean egingo dituzte, uztailaren 1ean hasi eta hil horren 14an bukatuta. Astelehenetik ostiralera izango dira, 09:30etik 13:30era (astearteetan 16:30era arte izango da). Antzezlan baten errepresentazio pare batekin bukatuko dute hamabostaldia: uztailaren 15ean, goizez, udalekuetako haurrei eskainiko diete; arratsaldean, berriz, ikusi nahi duen orok ikus dezake.\nIkastaroak irauten duen bitartean, hainbat bisita jasoko dituzte: Luix Mitxelenarena, Go!azen-eko Danaerena, musikariren bat…\nIkastaroan parte hartu nahi dutenek apirilaren 1etik 12ra bitartean eman beharko dute izena. Horretarako, galdetegi hau bete beharko dute. Ordainketa egiteko Laboral Kutxako kontu korrontea honakoa da: ES08 3035 0084 71 0840049359. Galdetegia Gizarte Segurantzako txartelarekin bidali behar dela jakinarazi dute.\nInformazio gehiago lortzeko, 651 70 19 87 telefono zenbakira dei daiteke, edo e-posta bidez harremanetan jarri. Gurasoentzako bilera ekainaren 17an egingo dute, Iturriozko dorretxean bertan, 18:00etan hasita.


Bertako erle beltza - Gipuzkoako erlezain elkartea\nBertako erle beltza\nGipuzkoako erlezain elkarteak urteak daramatza bertako erle beltza (Apis meliffera iberiensis) babestu eta zabalkundea bultzatuz.\nBertako erle beltza da, bertako klimara eta bertako baldintzetara hoberen egokitu den arraza eta horregatik bera bultzatzea eta babestea ezinbestekoa ikusten dugu.\nZabalkunde eta babes horretan ERBEL elkartearekin elkarlanean ari gara. ERBEL elkartea Erle Beltzaren Hazleen elkartea da. 2017an sortu zuten Euskal Herriko zenbait erlezainek. Beraien zeregin nagusietan dago bertako erle beltzaren alde aritzea eta arrazaren kontserbazioa eta hobetzea. ERBEL elkarteko informazio gehiago nahi izan ezkero hona hemen beraien web orria: www.erbel.eus\nTentagarria izan daitekeen arren beste arraza batzuekin lan egitea, beraien mantsotasuna, ezti produkzioa etab. begiraturik, ikerketek diote ezaugarri horiek purutasun egoeratan mantentzen direla eta arrazen arteko hibridazioak gertatzen direnean erabat galtzen dituztela, berari eta inguruko arrazei izugarrizko kaltea eraginez.\nIpar Euskal Herriko egoera aztertuko bagenu ikusiko genuke nola gaur egun jada ez daukaten bertako arrazako erle pururik beraien erlauntzetan; egoera berdina da frantziar estatuan ere. Kanpoko erle arrazen erabilera sustatu zen garai batean. Bertako erlearekin gurutzatu ondoren hibridazioak sortzen dira, eta honek geneen galera dakar berarekin. Honela, kanpotik sartutako erreginek bertako erle kolonien bizkortasuna eta errendimendua gutxitzen dute, bai ekonomikoki eta baita ekologikoki ere.\nIpar Euskal Herrian gertatu den hori gurean ez gertatzeko lanean jarraituko dugu Gipuzkoako elkarte desberdinek, hori bait da Bertako Erle Beltza (Apis mellifera iberiensis) eta bertako erlezaintza babesteko modua.


Emakume eta Neska Zientzialarien Nazioarteko Eguna ospatuko du Ermuk - Deia\ndeia.eus 29.01.2020 | 14:34\nERMUA. Otsailaren 11n Emakume eta Neska Zientzialarien Nazioarteko Eguna ospatuko da. Hori dela eta, Ermuko Udalak ekintza ugari prestatu ditu adin guztietako emakumeentzat.\nErmua eta Terrassa buru dituen Innpulso Sareak ezarritako konpromisoari jarraituz, ekintza honen helburuetako bat Sareko hiri guztiak eta herritarrak, oro har, sentsibilizatzea eta kontzientziatzea da. Horrela, jarduera zientifiko-teknikoei egozten zaizkien rol tipiko maskulinoak apurtzen lagundu nahi da, bai eta nesken eta nerabeen artean karrera zientifikoen aukeraketa sustatzen ere.\nIazko deialdiaren arrakastaren ostean, aurten ere otsailaren 11n, asteartea, Lehen Hezkuntzako gaztetxoentzat zientzia eta teknologia ardatz duten jarduerak burutuko dira. Ikertzaile profesionalen gidaritzapean, energia esperimentuak – propietate termodinamikoak, suzirien magia, dentsitatearen misterioa – edota teknologia tailerrak egingo dira, hala nola, etxea garbitzeko mikrobotekin eta alarma isil eta zaratatsuekin.\nJarduera guztiak doakoak izango dira eta 17:30etik 19:30era egingo dira Merkatu plazan.\nBestalde, Ermuko lau dendak #ErakusleihoakO11 ekimenean parte hartuko dute, Bilboko eta Soraluzeko hainbat establezimendurekin batera. Horrela, Emakume eta Neska Zientzialarien Nazioarteko Egunaren barnean, euren erakusleihoak apainduko dituzte dendek otsailaren 7tik 22ra bitartean. Establezimendu bakoitzak emakume zientzialari historiko bati eskainiko dio erakusleihoa, haren argazkia, biografia eta asmakuntzaren inguruko informazioaz gain, emakume zientzialari horren ikerketa-gaiaren inguruan girotuz euren denda. Hala, zientzia-emakume historiko horien bizitzaren eta lanaren dibulgatzaile bihurtuko dira, eta emakumeek zientzian izan duten parte-hartzea agerian jartzen lagunduko dute.\nGure herrian #ErakusleihoakO11 ekimenean parte hartuko duten dendak Sukei, Maribel Liburu Denda, Buenas Migas eta Zapatxiki izango dira.\nOtsailaren 13a, osteguna, Bizilabe zientzia eta teknologia proiektuan esperimentuak egiten aritzen diren gaztetxoek komertzio horiek bisitatuko dituzte, eta denda bakoitzak hautatutako emakume zientzialariaren ikerketa-gaiarekin zerikusia duten esperimentuak egingo dituzte. Gainera, emakume horiek egindako asmakuntzaren berri emango diote dendara bertaratzen diren bezeroei.\nEmakume eta Neska Zientzialarien Nazioarteko Egunari lotutako ekimenen berri izateko, ikus itzazu Ermuko Udalaren eta Bizilabe proiektuaren webguneak, idatzi mezua pe@udalermua.net edo bizilabe.ermua@gmail.com helbideetara edo deitu 943 17 90 10 (Ermuko Udaleko Toki Garapen alorra) edo 688 68 33 20 (Bizilabe) telefono zenbakietara.


Babelgo dorre@ — Gaztezulo\nBabelgo dorre@ https://www.gaztezulo.eus/albisteak/babelgo-dorre https://www.gaztezulo.eus/albisteak/babelgo-dorre/@@download/image/44p423-1.jpg\nInternetek informazioa lortzeko aukera zabala ematen digu. Baina, askotan, informazioa ulertzen ez dugun hizkuntzan dago: ingelesez, frantsesez edo gaztelaniaz, esaterako. Internetek testu osoak edo hitzak itzultzeko tresnak eskaintzen ditu, ordea. Eta gutxitutako hizkuntzak itzultzeko hiztegiak ere badira: euskara, gaelikoa, bretoiera\nEuskararen inguruan interneten dauden baliabideei buruz hitz egingo dugu lehenik. Izan ere, gure hizkuntza erabiltzea interneten eta leku guztietan beharrezkoa da; galdu nahi ez badugu, behintzat.\nHizkuntza gutxitua denez, testuak euskaraz idaztea eta beste hizkuntzetan daudenak euskaratzea funtsezkoa da. Nabigatzaileek euskarazko testuak aurki ditzaten, hain zuzen. Sarean dauden zenbait hiztegi interesgarriak izan daitezke egiteko horretan. Elhuyar hiztegiak (www1.euskadi.net/hizt_el/indice_e.htm) gaztelaniatik euskarara hitzak ekartzeko aukera ematen du. Matematika, psikologia, zuzenbidea, geologia\ngai jakin batzuetako terminoak itzuli nahi izanez gero, Euskalterm orrialdea\n(www.erabili.com/lantresnak/hiztegiak/euskalterm) ere oso baliagarria da; hitzak frantsesetik, gaztelaniatik eta ingelesetik euskara daitezke horren bitartez.\nDenok dakigu zein den hizkuntzarik erabiliena sarean: ingelesa. Hala ere, askok ez dugu oraindik ingelesa behar bezala menperatzen. Zorionez, arazo horri aurre egiteko tresnak ere baditugu interneten. Ingelesez idatzitako testuak euskaratzeko, hortxe dugu Morris hiztegia (www1.euskadi.net/morris/indice_e.htm).\nHala ere, badira hitzez-hitzeko itzulpenetatik haratago doazen tresnak. Baina, zoritxarrez, ez dute euskarara itzultzeko aukera ematen. Horietatik ezagunena Altavista-Babel Fish itzultzaile automatikoa da: http://babelfish.altavista.com. Itzultzaile honen bidez, gehienera 150 hitz itzul daitezke ingelesetik frantsesera edo gaztelaniara, eta alderantziz. Beste zenbait hizkuntza itzultzeko aukera ere ematen du: italiera, txinera, alemaniera\nGainera, web gune osoak itzul daitezke.\nGoogle Traslate izeneko tresna ere antzekoa da: www.translate.google.com/translate.\nDena den, itzultzaile automatikoek ez dituzte itzulpenak erabat ondo egiten. Eskolako lan bat egiteko, itzulitakoa hitzez-hitz kopiatzea pentsatu baduzue, jai duzue.\nBaita hizkuntza gutxituak ere\nHiztun gutxi dituzten beste hizkuntza batzuk itzultzeko hiztegiak ere badira sarean. Word 2 Word gunean (www.word2word.com/dicd.html) hizkuntza askotako hiztegiak aurkituko dituzu: esperantoa-ingelesa, gaelikoa-ingelesa, galiziera-ingelesa, greziera-katalana\nEzin aipatu gabe utzi, azkenik, beste web gune interesgarri bat: www.cuervoblanco.com/traductor.html. Bertan hiztegi asko daude sailkatuta.\nErreportaje honetan bildutako tresnei eta beste zenbaiti esker, sareko Babel dorreko hainbat testu ulertzeko eta euskaratzeko aukera izango duzu. Zorte on!\nGurekin harremanean jartzeko:\nLinux sistema eragilea ezagun izango zaizu. Sistema honek aplikazio ugari du: internet nabigatzailea, fax-en kudeaketa, irudiak tratatzeko autoediziorako aplikazioak, jokoak, datu basea, hiztegiak\nX-evian izeneko Linuxen bertsioa euskaraz, gaztelaniaz eta ingelesez lor dezakezu (www.x-evian.org). Bi aukera daude Linux erabiltzeko: sistema eragilea internetetik jaitsi eta ordenagailuan sartzea, ala Linux-a CD batean gorde eta erabili nahi duzunean CD-a jartzea. Zuk zeuk aukeratu ondoen datorkizuna.\nSarean online jolasteko joku dibertigarri eta erakargarriak. Hori bai, neurrian ibili. Izan ere, izenak dioen bezala, ezingo diozu jolasteari utzi.\nBihotz Bakartien Klubak  literaturazaleen taldea Linterna Gorria web orrialdea du, literatuari buruzkoa. Oso interesgarria literatura eta olerkigintza gustuko dutenentzat.


Gauzak dauden bezala, zer eta non esan ongi neurtu beharra zagok». Azken boladan behin eta berriz entzuten ari naizen esaldia da. Gehienetan dagokio gizonezko-emakume harremanei buruz sortzen diren esaldi, txiste eta horrelakoei. Eta kasu horretan autozentsura zabalduz joatea seinale ona iruditzen zait.\nLagunartean edo mahai-jiran gaiari buruz berriketan hastean piropoaren kontuak sortzen ditu desadostasun handienak adin bateko jendearen artean behintzat. Piropoa ez dela beti eraso entzungo duzu; badirela piropo polit askoak inori minik ematen ez diotenak; emakumeari gehienetan edo gizonezkoari atsegin ere gerta dakiokeela egoki luzatu dioten piropo bat... Kontua ez datza, ordea, esaldi edo hitzen egokitasunean. Espazio publikoaren okupazioan datza gakoa. Piropoa ozen botatzen duenak plazaren premia du eta destinatarioa ez da hain zuzen piropoa jasotzen duena izaten, plazako gainerako kideak baizik. Lagunak. Lankideak. Haien aurrean nahi du geratu ondo. Eta bost axola zaio piropoa jaso duenaren aztoramendua.\nPyropus grezieratik dator. Pyro-k sua esan nahi du. Ops-ek, berriz, begirada adierazten duela dio zenbaitek. Begiradaren sua, alegia. «Edo bi begiradek sortzen dutena». Aski behar luke horrekin. Ahotsik ozendu gabe.


Herri Ondarea :: Domeketako arauak\nGaia aukeratuNekazaritzaElikaduraEdatekoakKontakizunaBertsolaritzaBaserriaGaixotasunak eta sendagaiakFamiliaAndra-gizonen arteko hartu-emonakAbeltzaintzaEtxeko abereakLanerako abereakArtisautza eta ogibideakPerratzaileaErrementariaErroteaErrementariaren lanaJantziakUmeenakIndustriaLantegiakIndustriaGarraioaHerriaEraikinakZerbitzuakUme jolasakHerri literaturaEtxeaEtxeko altzariak eta tresnakBabeserako errituakMusikeaBandeaMusikeaNaturaDenporea neurtzekoakGizakiaEretxiakBizitzako aldaketa ohikuneakEzkongaiak eta ezkontzeaArtzaintzaArtzainaArrantzaItsasontziaKontserbakArrainakArrantzaleaPolitikeaErlijinoa eta kultoaAisialdiaDantzaldia, jolasaToponimiaBideaEraikinakIturriaIbaiakauzoaEuskaldunak erbestean\nDomeketan eleizara joatea derrigorra zan. Handiagotan bere, domeketan mezara joaten ez zanarentzat salidarik ez zan egoten; lehenengo mezea entzun, eta mezara ezkero, arratsaldean erromeriara joateko modua egoten zan. Eleizara joaten ez zana atzamarragaz seinalauta egoten zan. Horrezaz gainera, domeketan beharrik bere ezin zan egin; eleizan baimena eskatu behar izaten zan domeketan gari-jotea egiteko.\nItsasotik etorren aberastasuna


Nagore Iturrioz (STEILAS): «Behar diren neurriak hartu ezean ikastetxeak itxi egin beharko dira» | Haria | IRRATIA\nNagore Iturrioz (STEILAS): «Behar diren neurriak hartu ezean ikastetxeak itxi egin beharko dira»\nEgoera «onartezin» baten erdian daudela ziurtatu du Nagore Iturrioz STEILASeko ordezkariak Naiz Irratian. Lakuak irakasle berriak kontratatzeko asmoa iragarri duen arren, «horiek ez dira inon ageri» salatu du. «Ez ohiko egoera honek ez ohiko baliabideak» eskatzen dituela gaineratu du.\nAinara Rodriguez|2020/09/15 Eguneratua:\nSTEILASen elkarretaratzea baliabide gehigarriak eskatuz\nHizpidea eman du azken orduetan Lakuako gobernuak grebari begira ezarri dituen zerbitzu minimoen aginduak. STEILASeko Nagore Iturriozek uste du «greba desitxuratzeko estrategia argi bat» dela, baina hala izanik ere, grebak jarraipen zabala izatea espero dutela.\nIturriozek segurtatu du jakitun direla «ez ohiko egoera batean» gaudela, eta horregatik, ez ohiko egoeran izanagatik, «ez ohiko baliabideak» behar direla. Salatu du, ordea, orain arte ez dietela jaramonik egin eta inprobisazioz aritu direla.\nHezkuntza saila ez bezala, ikastetxeak udara guztian lanean aritu direla ziurtatu du Iturriozek, eta irakasle berriak kontratatu dituzten arren, ez direla inon ageri. «Egoera onartezina da».\nSTEILASeko kideak dio behar diren neurriak hartu ezean ikastetxeak itxi egin beharko direla eta hori zaurgarrienak diren sektoreentzat kalte izugarria izango dela.


Egun halakoxe batean, Gipuzkoako herri koskor bateko parrokoak, gosea bapo isildu eta egarria bapoago ito ondoren, ondoezik sumatu zuen bere burua, sabeleko min itsusiz. Medikuari hots egin eta honek, apaiz errukarriaren egoera larria ikusita, Zumarragako ospitalera lehenbailehen eraman zezatela agindu zuen. Bai asmatu ere. Hara orduko, salbatzekotan, operatu behar izan zuten.\nHandik gero, anestesia eta sorgarriak zirela medio ohean erdi lotan zetzan denboran, aldameneko gelan dama gaztetxo soltera bat haur zoragarri batez erditu zen. Erditze oso zaila tokatu, sobra ere, ordea, eta, zorigaiztoz, ama hil… Abelera motza hura… Zer demontre egin haurtxo jaio berriarekin…!? Bazegoen zeinek zer pentsatua ospitalean; bai, alafede.\nMediku eta erizain taldetxo bat bildu zen premiaz. Hausnar eta aieru aritu ondoren, bati derrepente bururatu zitzaion irtenbiderik onena umetxoa apaizari ematea izango zela, harexek heziko ere zuela-eta ondoen… Zuzen iritzi zioten denek soluzioari eta esan bezala erabaki eta egin ere zuten: erizain eta mediku bik, haur jaioberria besotan hartu eta, gozo-gozo, apaizari, artean sorgor zegoenari, utzi zioten ondo-ondoan, izarapean.\nEsnatu eta umetxoa bere altzoan ikusi zuenean, izutu zen parroko jauna.—Baina, baina…, zer da hau…!?\nMedikua ez zebilen aparte eta, ohe ondora joanik, hala esan zion eztiro:\n—Begira, hauxe duzu, ba, zure sabeleko minen eragilea, horra.\n—Baita zera ere! Ezin liteke, ordea…\n—Gaur egun, bai –medikuak–. Denboren eboluzioarekin gauzak asko aldatu dira. Orain gizasemeok ere haurdun gera gaitezke. Ez zara bakarra…\nEtsi-etsian, onartu behar izan zuen apaizak begien bistan epelik zeukan errealitate ttikia. Pentsatzen luze egon ondoren, bere kolkorako hala egin zuen: «Gure Jainkoaren borondatea bada, aurrera. Herrira itzultzen naizenean, nire ahizpa zenduaren semea dela esan, eta neu egingo naiz ume honen kargu».\nEgun batzuk geroago, sendaturik, umea jaso eta parrokiara joan zen zuzen. Behin han, eliztarrei egiantzean kontatu behar izan zien bere istorioa. Susmo txarrik gabe ez, baina, denbora joanean, laguntzat hartu zuten auzotar berria, zeina Jon izenez bataiatua izan baitzen ur zipriztin eta errezoen artean.\nUrteak aurrera, ohi duten legera, eta zahartu zen parrokoa. Zahartu ez ezik, baita larriki gaixotu ere. Jonek hogeita bost urte beteak zituen ordurako. Bere ohean hilzorian zela, izu-larritu zen une batean eta:\n—Datorrela Jon! Datorrela Jon agudo…! –hasi zen zalapartaka.\nJon arin batean inguratu zitzaion, noski, eta:\n—Zer…? Zer nahi duzu, osaba? Hemen nauzu.\n—Begira, Jon –parroko jaun eriak, indar-arnasa hartuta–; badut sekretu handi bat zuri esan beharrekoa; ezin hil naiz horixe esan gabe zuri…\n—Lasai, osaba –esan zion Jonek, apaizaren jarduna etenda–; zaude lasai; ez daukazu ezer kontatu beharrik niri, aspalditxotik konturatuta nago-eta nire aita zarela.\nOhean zetzan eriak orduan, indar-arnas sakonagoa hartuta, esan zuen:\n—EZ…! Ni zure ama naiz…! Aita Gotzaia da. Ezin esan dizut nongoa… Zoaz zeu bila: entera dadila. Eta hala, Jainkoak salba gaitzala.


Haien esku dago • ZUZEU\nHaien esku dago –\nPasa den asteburuan GED herri ekimenak antolaturiko giza-kate erraldoi arrakastatsuaren ondoren erabakitzeko eskubidearen inguruan zenbait apunte ekarri nahi lituzke honako idatzi honek. Gure Esku Dago taldeak (GED aurrerantzean) urteotan egindako lan aberasgarria kritikatzetik urrun, gai honen inguruan ekarpen ttiki batzuk egiteko intentzio xumeaz.\nAurreko idatzian estatua eraikitzeaz eta autodeterminazioaz ari nintzela, eztabaidaren bi kategoria ezberdin azaltzen saiatu nintzen etxea edukitzea eta hura txukun edukitzearen irudien bitartez:\nEtxea: Herritarrak bere egiten duen eta bere hizkuntzan eta kulturan, ingurukoekin eta haiekiko elkarreraginean, norbanakoari zein bere baitan hartzen duen komunitateari garatzeko ematen dion marko egituratua da etxea, hain izanik horrela non bertako biztanleak oso modu naturalean erakutsiko duen komunitateari dagozkion arazo eta gobernantza kontuetan inplikatzeko prestutasuna.\nTxukuntasuna: Etxeak iraupenerako eta modu orekatuan garatu ahal izateko nahitaezko duen baldintza: etxearen gobernua modu guztiz garbi eta erradikalki demokratikoan hautatua izateko aukera, zeinak betebeharra izango baitu komunitatearen mandatuak zintzo betetzea, komunitate horrekiko lotura etengabean eta sintonia garbian. Gobernu horren helburuak -beti ere zerbitzatzen duen gizartearekin elkarlanean- izango dira naturarekiko elkarbizitzan eta haren legeen errespetu guztizkoan, pobrezia desagertzea eta ondasunen banaketa justu baterako mekanismo akats gabeen martxan jartzea, non ustelkeria, lapurreria edo iruzurra bezalako hitzak iraganeko tiraderan guztiz zokoratuta geldituko diren. Honekin batera munduan diren beste etxeekiko harreman zintzoak garatzea eta haiei laguntzeko mekanismoak prest izatea.\nTira, gaur egun gure klase politikoaren hizkera tranpatian hain pil-pilean diren nazioa eta gai sozialak.\nUnionista garbiek (psoe) eta unionista lausoek (podemos) urteak daramatzate bi kontzeptu horiek kontrajarriz eztabaida maltzur bezain hutsal bat bultzatzen, zertarako-eta, estatu baten sorrerako edo autodeterminaziorako bide, xenda, bidezidor, estrata edo gurdibide izan daitekeen edozein pasabideri langa jartzeko eta bide batez, gai sozialekin batere kezkarik ez daukaten eta neoliberalismo gordina aplikatzetik bizi diren unionista ezkutuei (pnv) sekulako mesedea egiteko. Mesedea diogu, urteetan ekintzetan marko horretatik ateratzeko inolako presarik (edo intentziorik) ez dutela erakutsi duten horientzat mesede handia baita balazta funtzioa beteko duen guztia, estatus berrirako zorioneko batzordea, kasu; jokaera ulergarria, beste aldetik, errenta handiak eman dizkion marko batetik atera nahi izatea ergelkeria handia bailitzateke haien partetik.\nUrteak esan dugu baina historian atzera joz mendeak ere esan genezake, Espainiako inperialismoak beren kolonoen bitartez oso aspaldi zaharrean erabilitako martingalak baitira hauek; formak, izenak eta moduak besterik ez da aldatzen dena. Gaur egungoek ere, hizkuntza eta kultura merke-merke salduta, orain daukaten etxean oso gustura bizi eta bertatik ateratzeko inolako intentziorik gabe martingala bertsuak erabiltzen dituzte. Irudi berberak erabiliz halaxe esango genuke: ezkertiar espainolistek txukuntasuna nahi omen dute etxean, baina berean, honezkero baduten eta maite duten horretan; ez dute, beraz, etxe aldaketarako bide ematen duen edozein aukeraren alde zirkinik ere egingo, aitzitik horretarako bide ematen duen edozein bitartekoa, demokratikoena izanda ere, txiki-txiki egingo dute, ahal badute. Esan dezagun, badaezpada ere, inola ere ez dela kritikagarria etxe horretan gustura sentitzea eta haren alde borrokatzea, kritikagarria dena, guztiz deitoragarri eta onartezina, zera da: hori garbi ez aitortzea; hizkuntza eta kultura hain merke saldu eta haiek desagertzeko zorian uztea eta beste etxe bat eraiki nahi dutenen edozein saioa autoritarismotik, boterekeriatik eta tirania hutsetik zapuztu nahi izatea.\nEsan ere, esan liteke, gai sozialak deituriko horiek, -dioten bezala- lehentasun guztizkoa balute autodeterminazioaren (independentziaren?) aldeko hautua eginda edukiko zukeela aspaldian ezker horrek, ez baita azti izan behar ikusteko gurean gizarte justu eta igualitario baten eraikuntza posible bakarra euskal estatu independente batek ahalbidetuko lukeena dela eta gauza guztiz ezinezkoa, berriz, frankismoren eskemetatik atera gabeko Espainia ustel eta kakaztu horretan horrelakorik eraikitzea. Zein dute arazo orduan ezkertiar horiek horrelako estatu bati uko egiteko? Bistan da: nazionalista espainol sutsuak izanik, etxea, orain daukatena nahi dute, eta hori beste ezeren gainetik dago, horregatik tranpa da haiek esatea lehentasuna gai sozialei ematen dietela. Haiek dira lehentasuna auzi nazionalari ematen dietena: lehentasuna, honezkero badaukaten Espainia izeneko etxe horri ematen baitiete, beren kezka soziala guztiak albo batera utzita. Berriro esango dugu, badaezpada ere: hori ez da kritikagarria kritikagarria dena hori garbi ez aitortzea (unionista garbiak kenduta) eta boteretik -estatu sendo baten egituretatik- eta autoritarismotik, engainuz eta azpijokoz besteen nahi demokratikoak zapuztea da kritikagarria (hemen inor kendu gabe).\nKalaka faltsu eta tranpati horretan korapilatuta burujabetzarako edozein aurrerapausoa, demokratikoena izanda ere -hor dago Katalunia demokrazia irakaspenak emateko-, guztiz trabatuta gelditzen da politikiloen mundu horretan, eta trabatze horretatik PNV da, beti bezala, errenta handien ateratzen duena, hark ez baitauka batere presarik -intentziorik- Espainiako markotik ateratzeko, eta ezkertiarren arteko ele-mele horien lepotik barre galanta eginda politika neoliberal latzak ezartzen ditu. Penagarria da beste aldetik ezker subiranistak nola egiten dion amuari kosk eta behin eta berriz amarru berean nola erortzen den erantzun sendorik eman gabe.\nBi urteko umeak ere ikus dezakeentxoa da, sailkapen oso ezberdinetako bi kategorien arteko eztabaida dela (nazio versus gai sozialak) eta hortxe, desberdintasun horretan, hain justu ere, dagoela tranpa: Nekez esango dugu “niri txakur hori politagoa iruditzen zait zuk mendian daukazun txabola baino”. Berriro ere irudi berberak erabiliz esango genuke: Batzuk daukaten etxea txukuntzeaz ari diren bitartean beste batzuk etxea eraikitzeaz ari dira. Eztabaida antzua beraz, oso modu intentzionatuan halaxe jarrita. Antzutasuna da ezer mugitu nahi ez dutenek behar dutena.\nEztabaida behar den tokira eraman gabe ez dago hortik atarramentu onik ateratzerik eta horretarako auziak kategoria beretara ekartzea gauza ezinbestekoa da. Nik esatera, halaxe planteatu liteke: Parametro demokratiko hutsei men eginez, hala egungo markoa besterik nahi ez dutenek nola beste marko euskaldun (eta ez euskal matrikula daramana) guztiz bestelako batekin amets egiten dugunok, denok ala denok, onartu beharko genuke batere azpijokorik gabeko marko guztiz garbi batean herriari hitzematea eta hortik ateratzen dena errespetatzea, are gehiago kontuan hartuta orain daukagun hori inoiz ez dela herriak demokratikoki aukeratua.\nEztabaidaren gakoa galdera sinple batez labur liteke: Prest al gaude printzipio demokratikoak erradikalki hartuta gauzatuko litzatekeen egikaritzapen politikoa zertzeko eta hortik ateratako emaitzak onartzeko? Baiezkoaren eta ezezkoaren artekoa da, beraz, hor dagoen dialektika bakarra. Erradikalki demokratikoak izango diren bitartekoak erabiltzeko prest al gaude?Bai ala ez. Baiezkoan leudekeenek lanean hasi beharko lukete egikaritza politiko hori berme guztiekin burutu ahal izateko; horri ezezkoa ematen diotenek, berriz, printzipio erradikalki demokratikoak diren horiei uko eginda, mendeetako hain itzal luzeko autoritarismo guztiz errotua onartzen segitzea litzateke eta herri honetan mendeetan izan den gatazka politikoari segida emateko hautu kriminala. Hautuak ez du azpikeriatarako lekurik uzten eta esan ere, esan genezake: Espainiazale ezkertiar horiek ez daukate hori ukatzerik ezkerra baldin badira eta jelkideek (unionista ezkutuak) ez daukate hori ukatzea demokratak baldin badira. Ez dago bizikidetzaz, bakeaz eta etikaz ahoa bete-bete eginda ibiltzerik horri ezezkoa emanda.\nEz gara, baina, hain inozoak eta egun bizi gaituen etxe-marko neofrankista guztiz autoritario eta demokraziatik batere ez daukanak ez digula ezer dohainik emango badakigu, jakin. Horretarako hortxe dauzka kolaboratzaile fidel unionista mota guztiak (garbiak, lausoak eta ezkutuak) benetako demokrazia bat kate motzean lotzeko. Ezagutzen dugu hauek guzti hauek darabilten tranparik handiena: Haien etxearen batasun sakratuari kosta ahala kosta eusteko jaiotako lege (Espainiako konstituzioa) baten babesean gure etxea, daukagun hori ez beste bat, jende askok nahi dugun hori, eraiki ahal izango dugula. Ideia honek, bistan da, lege santu sakratu haren egile-zaintzaileen esku uzten du dena. Haien esku gelditzen da. Tranpa horixe da gure unionista guztiek (garbiak, lausok eta ezkutuak) egiten dutena. Horixe da erabiltzen duten amarrua goian proposatzen den galdera sinple horri iskin egiteko. Honezkero ez gara harritzen elkarrengandik zein hurbil dauden ikustean, baina bai amorratzen politika transbertsala eta antzeko memelokeriatan hasten direnean. Ze transbertsalitatea dago PNVtik PSEra ekonomian, ze transbertsalitate PNVtik Podemosera esparru nazionalean? Orduan zertaz ari dira gizarte anitzaz eta horrelakoez ari direnean? Gezurra da urte hauetan erakundetu diguten bakarra.\nHau guztia gutxi ez eta hor ari dira legebiltzarreko estatus berrirako lan talde zorioneko horretan, batek daki zertan. Nik harrituta dakusat ezker abertzaleak batzorde horretan erakusten ari den jokaera. Hori ere egin behar dela ukatu gabe, nik orain konbentzimendu handiz ikusten dut ezker subiranista lan horietan, “guk ez dugu bide horretan sinesten baina prest gaude…” ez aspaldiko horretatik oso urruti, guztia beren esku daukaten horiengan esperantza xirrikituren bat balute bezala. Hola al da? Ezker abertzaleak azalpenak zor dizkio herriari. PNV berriz, balazta lanetan, betiko moduan: aurreko legealdi guztian ukitu ere egin ez zuen lan taldea, aurten berandu, nagi eta ahalik eta motelen eramaten saiatzen ari den horretan, betiko tranpak atontzen: Euskal-Herriaz, nazioaz eta burujabetzaren eskubideaz, hitz ponpoxoak josten bere oinarriei begira eta batez ere jakinda, hortik ez dela ezer aterako. Hor idazten duten Euskal-Herria egunerokoan beren enpresari kuttun, lehengusu min, osakidetzako senideak eta abarreko euskadi digeriezin hori besterik ez da; eta hor aipatzen duten Nazioa handi-mandia, berriz, eguneroko politikan Pprekin eta Psoerekin paktatuz egiten duten hiru probintziatxoetako autonomiaxka hori. Sarrera eta lehenengo kapitulua dotore gelditu omen zaizkie, edozein engainatzeko moduan, baina batzuei eguneroko ekintzetan gelditzen zaie ipurdia begi bistan. Politika eguneroko bizitza arruntean jende xumeak egiten duena da eta hortik eratorri daitekeen guztia.\nPalazio dotore horietan egiten den jardun negargarri horretatik atarramenturen bat espero izatea eldarnio hutsa litzateke. Euskara areto handi-mandiak apaintzeko loreontzi ezin aproposagoa dela eta euskal kultura Joxemiel Barandiaran, Txirrita edo Joseba Sarrionandiarengandik urrun BBK live, Guggenheim eta gure sukaldari entzutetsuek osatzen dutena dela egunero erakusten diguten horien politikek ez gaituzte portu onera eramango.\nBatere dudarik egin gabe esan genezake marko honetatik ateratzeko eta beste zerbait eraikitzen hasteko bidea herritik ateratakoa izango dela, eta izatekotan ere, orduan behartuko direla partiduak edo instituzioak. Ezker abertzaleak benetan uste badu hiru probintziatxo horien oraingo legebiltzar horretan erabakitzeko eskubidearen aldeko gehiengo osoa dagoela, oso oker dabilela esango nuke nik. Espainia hark ezarritako legearen babespean herri hau eraikitzeko biderik badagoela besterik planteatzen ez duten subiranista eta demokrata hauek, guztia haien (Madrilen) esku uztea, besterik ez dira ahalbidetzen ari. Hori sinestea betiko amarruetan erortzea litzateke. Barkaezina une hauetan. Gorago deskribatzen diren eztabaida-koordenada horiek eta jorratzeko bidea, herriak bultzatuta eta ondoren instituzioak behartuta izango da izatekotan, ez alderantziz. Bortizkeriaz eraikitako lapur handien habia besterik ez den Espainiako instituzioetan (hemengoak zein hangoak, denak haienak) zaildutako klase politiko horretatik, -herriak behartuta ez bada behintzat- ezin da espero printzipio erradikalki demokratikoak erabili eta subiranismo huts-hutsa bultzatuko dutenik. Praktikan planteatzen ari diren bakarra horixe da: haien esku dago.\nP.D. PNVez ari ginela unionista ezkutuen aipua dela eta, zuzendaritzaz eta hark egunerokoan erakusten dituen politikez ari ginen, ezer asmatu ez eta egunero ikusten duguna azaldu besterik ez dugu egin, errespetu guztiaz hala sentitzen ez duten alderdi horretako oinarriei.\nHaien esku dago Haien esku dago Haien esku dago Haien esku dago\nerabakitzeko eskubidea, gure esku dago


Saharara gerturatzeko aukera, herritik atera gabe - Zumaia - Baleike.eus\nSaharara gerturatzeko aukera, herritik atera gabe\nAmaia Urbieta 2021-04-24 18:00\nSaharan aski ezaguna den Chertat pertsonaiari buruzko ipuina entzuteko aukera izan da gaur Oxford aretoan. Maiatzaren 2ra bitartean, Mendebaldeko Sahara: 45 urte justiziarik gabe erakusketa egongo da ikusgai, Darahli elkartearen eskutik.\nSahararen historiaz nahiz bertako kulturaz gehiago jakin nahi duenak horretarako aukera izango du egunotan Alondegiko Oxford aretora bertaratuta. Mendebaldeko Sahara: 45 urte justiziarik gabe erakusketa maiatzaren 2ra arte egongo da aretoan ikusgai, 18:00etatik 20:00etara astelehenetik ostiralera, eta 12:00etatik 14:00etara eta 18:00etatik 20:00etara larunbat eta igandeetan.\nGaur ipuin kontaketa izan da erakusketaren aretoan bertan, eta jende askorik bertaratu ez bada ere, Jesus Mari Eizagirrek eta Chej Ahmedek Chertat eta lehoia istorioa kontatu dute, euskaraz lehenak eta, arabieraz, ondoren, bigarrenak. Saharako pertsonaia ezaguna da Chertat, eta hango haurrek bere hamaika istorio ezagutzen dituzte. Chej Ahmedek istorioa arabieraz kontatu duenean, bertaratuek hobeto jarraitu ahal izateko marrazkiak proiektatu dituzte horman, eta amaieran istorioan agertzen diren animaliei arabieraz nola esaten zaien ikasteko nahiz beste hainbat bitxikeria ezgutzeko aukera izan dute bertaratu direnek.\nGaurkoaz gain, datozen egunetarako hainbat ekitaldi antolatu ditu Darahli Elkarteak. Bihar haurrentzako Zarafa filma eskainiko dute Oxford aretoan bertan, 18:00etatik aurrera. Datorren ostiralean, hilaren 30ean, Soukeina, 4.400 dias de noche dokumentala eskainiko dute leku berean 18:00etatik aurrera, eta jarraian Fatimetu Zenan-Bachiri Labeid (Saharako gazteria aktiboa) elkarteak hitzaldia eskainiko du Mendebaldeko Sahararen egungo egoeraz eta hango borrokez. Amaitzeko, hurrengo asteko igandean, maiatzaren 2an, Ocupacion SA dokumentala emango dute Oxford aretoan, 19:00etan.